
OSOBE : 


STANKO KLEMENČIĆ 
ZLATA, njegova žena 
DR. MILAN MARTINOVIĆ 
ELA GOLUB 
GUNČIĆKA 

TONKA, sobarica u Klemenčića 

ANKA 

PRELEC 

Ravnatelj JURIĆ 
DVA GOSPODINA 

Radnja se zbiva u ovećem pokrajinskom gradu Hrvatske u naše 

dane. 

* 


Desno i lijevo prema gledaocu. 




PRVI CIN. 


Salon kod Klemenčića, moderan, ukusan, i donekle luksuriozan. 
U stražnjoj su stijeni dvoja dvokrilna vrata. Lijeva staklena vode 
u drugu sobu, a desna obična u predsoblje i na hodnik. U desnoj 
stijeni straga velik prozor. U lijevome uglu visoka peć, okrenuta 
čelom prema sredini sobe. — Fond tapeta, kojima su obučene 
stijene, jest siv s mjestimičnom zagasitom pozlatom. Pokućstvo 
— naravna orahovina, sivi pliš s diskretnim ornamentom, okovi 
od mjedi -— razmješteno je ovako: Uz lijevu stijenu divan, pred 
njim oveći stol i dva-tri naslanjača. Izmegju vratiju etažera s bru- 
šenim staklima. Na njoj moderna vaza s nekoliko krizantema. 
U desnome uglu stolić s paomom. Uz desnu stijenu sprijeda visoko 
zrcalo s mramornim stolićem, na kojemu stoji ura od kovi. 
U sredini sobe, sprijeda i nešto desno, jedan manji stol sa chaise- 
longueom i dva stolca. — Ćilimi, stolnjaci. draperije i Stores 
prema boji pokućstva. Sa stropa visi moderni lustre za elek¬ 
trično svijetlo. Na malome stolu električna lampa s crvenim za- 
slanjalom. Na stijenama slike. — Stražnja je soba uregjena kao je¬ 
daća s istom elegancijom kao i prednja. Kad je ta soba rasvijetljena a 
vrata otvorena, pruža se pogled i u spavaću sobu supruga, Klemenčić. 

Zimsko je popodne. Vani veselo prši snijeg, koji je već dobrahno 
zapao po krovovima kuća, štono se vide kroz prozor. U peći puckeće 
vatra. Njezin se pucanj miješa megju glasove ljudske i prekida 
tišinu kad nitko ne govori. 

PRIZOR PRVI. 

ZLATA, ELA, ANKA. 

Po stolcima razastrta su tri krznena haljinca, što ih je Anka do¬ 
nijela na izbor. 

ZLATA, nešto razmažena ljepota od 20 godina, s djelomično 
još djetinjskim crtama lica, obučena u elegantno odijelo 
za šetnju, -— pomaže Eli, koja je netom unišla, svlačiti 
ogrtač : Tako. A sad još šešir. 

ELA, blazirana, ne više posve mlada dama od 30 do 35 godina, 
umjetno sačuvano lice; jeftina, nešto malo bučna elegancija: 
pierre de strass-bouttoni, zlatni lanac oko vrata, — skida 
veoma pomodni šešir. 

ZLATA : Gospogjice Anka, molim Vas lijepo, objesite 
ovo u predsoblju. 

ANKA, mlada djevojka u jednostavnoj nošnji, uzme Elin ogrtač 
i šešir, odnese ga napolje, pa se domala opet povrati. 

ZLATA Eli : Ti se ne ljutiš što sam te pozvala, 
zar ne ? 

ELA : Ali molim te ! — Upravo sam i sama nakanila 
poći k tebi, da malko čavrljamo. 

ZLATA : Veoma je važna stvar. Izvoli pogledati. — 
Pokazuje joj krzna. 

ELA : U, — fine stvari ! Uzimlje redom haljince pa ih 
promatra. 

ZLATA : Znaš, vrijeme je, da se čovjek opravi za 
zimu. Čitavu sam jesen odgagjala, — znaš i 
zašto, — pravi prstima kretnju, kojom se broje novci, — 
ali jutros me opomenuo snijeg da nije zgodno 
čekati i dalje. 

ELA : A Klemenčić ? Sporazuman ? — Jer, čuješ, 
to baš nije jeftina roba. 

ZLATA : Nažalost! — Mislim, da će ipak ići. Već 
ovoga prvoga dobiva Stanko doplatak, a možda 
mu još i prije toga potegne sreća u kazinu. A 
ako i to ne, onda će se sigurno naći dobra duša 
da potpiše mjenicu. — Jer ove sezone svakako 
moram imati krzno. Moram! — U njemu 
ti čovjek izgleda, sasvim drukčiji. A meni ti pri¬ 
staje ! Ja bih se sama poljubila kad se vidim 
u njemu. Stanko će čitave zime upravo ludovati 
za mnom. 


ELA : U koliko to već i sad ne čini. — Dakle, za 
koje si se odlučila ? 

ZLATA : Nisam se odlučila. To je baš ono, za što 
trebam tvoj savjet. Prevrnula sam ti jutros cijeli 
Lederov dućan, ali mi se nije ništa svidjelo tako, 
da bih se bila mogla odlučiti odmah. Preostala 
su na koncu ova tri komada, o kojima molim 
tvoj sud. — Izvoli dakle gledati. — Uzimlje jedna 
haljinac i oblači ga pred zrcalom. 

ANKA joj pomaže. 

ELA : Izvrsno ! Taj ti pristaje da ne može bolje. 

ZLATA : Ovaj se i meni najviše svigja. Ali slušaj, 
draga ; — četiri stotine kruna ! 

ANKA : Milostiva može dobiti evo ovoga — pokazuje 
drugi haljinac — i za dvije stotine. Upravo ovako- 
voga imade i gospogja sučevka. 

ZLATA : Imate pravo. Ovaj dakle ne ulazi u kom¬ 
binaciju. — Eli : Mogao bi tko pomisliti, da se 
ravnam po sučevkinu ukusu. Toga bi mi trebalo ! 

ELA : A ovaj treći ? 

ANKA : Stočetrdeset kruna. 

ZLATA : Taj mi pristaje najlošije. — A onda, — 
za te se novce jedva i može dobiti štogod valjano. 
Zar ne ? 

ELA : Svakako je bolje — kad čovjek kupuje takove 
stvari —- dati par kruna više za bolju robu. 

ZLATA ; Tako i ja mislim. — Ja već vidim, da smo 
se složile u ovome. — Svlači haljinac. — Dakle 
Ankice, ova dva možete odnijeti, a ovaj neka 
ostane da ga mogu pokazati svome mužu. 



ANKA : Ako milostiva dozvoli, — ja bih samo na 
čas skočila do gospogje načelnikovice, pa ću se 
onda vratiti po žakete. 

ZLATA : Molim. 

ANKA pozdravlja i odilazi. 

PRIZOR DRUGI. 

ZLATA, ELA. 

ZLATA uzme Elu ispod ruke i posjeda je na jedan naslanjač. 
Izvoli. — Sama sjedne na rub divana. — Sad ti nastaje 
drugo veoma važno pitanje : kako da sklonem 
Stanka, da mi dopusti uzeti taj žaket ? 

ELA : Pa to je barem jednostavno. Moli ga. On je 
prema tebi tako slab, da ti jamačno ne će odbiti. 

ZLATA: Ovaj put to nažalost ne će ići tako glatko . . . 
Entre nous : moj smegji kostim još nije plaćen. 
Moj novi šešir — koji mi i ti zavigjaš — 
detto. A ima i drugih malenkosti. 

ELA : Onda je stvar svakako teža. Trebat će izaći 
s drugim oružjem : malko suza, komadić be- 
svjestice . . . 

ZLATA : Ah, to sve nije pravo. — Na suze još do¬ 
duše reagira, ali već ni izdaleka ne onako kao 
prije. A besvjestica, to ti je takovo staromodno 
sredstvo, koje mi moderne žene više ni ne umi¬ 
jemo upotrebljavati. Moja besvjestica podražuje 
Stanka jedino na — smijeh. — Nego čuješ, ja 
sam izmislila sasvim nešto drugo. Upotrijebiti 
doduše besvjesticu, ali — njegovu. 

ELA : Kako to misliš ? 

ZLATA : Uvrebati čas, kad on nije sasma pri svijesti. 
Znaš, — onako ujutro, — ili uveče, — glavno, 


kad je malko jače zaljubljen, — učiniti se onako 
* dražesnom, zamamljivom. . . Uvući se poput 

mačke u njegov krevet, privinuti se uz njega . . . 
pa kad on počne gubiti pamet i svijest, onda 
moliti, zahtijevati... Ja mislim, da nijedan muš¬ 
karac tome ne bi odolio. — Nisi li ti to nikad 
kušala s tvojim starim, Ela ? 

ELA : 0, jesam. 

ZLATA : I pomoglo je, zar ne ? 

ELA : Ne sjećam se pravo. To naime nije bilo ni 
danas ni jučer. Ja ti sad već dugo imam posve 
.. drugu metodu. 

ZLATA ljubopitno : Tako ? Koju ? 

ELA :Metodu energije, — energije jezika i — no, 
s gestom: i šake. Da, — i toga je bilo. Metoda je 
doduše malko neugodna, ali obično uspješna. 
Imade naravno još jedna — bolja. Ali ta nema 
s mužem nikakova posla. Barem ne s vlastitim. 
To ti ne bih preporučila. Vi ste za to još pre¬ 
mlado oženjen par. Kod vas će jamačno biti 
bolja tvoja metoda „obratne nesvjestice 11 . 

ZLATA : Zar ne? — Ja ću pokušati. Svakako ću 
pokušati. Razmislila sam ti već cijelu situaciju; 
naučila sve riječi, za koje znam, da djeluju 
na njega, uvježbala sve kretnje, koje ga svaki 
put omamljuju... Za jedno samo nisam si¬ 
gurna, — ne ću li naime i sama kod toga. . . 
kako da ti kažem? — da : zaboraviti svoju pravu 
zadaću. 

ELA : Ali molim te, — ta vi niste tek od jučer za¬ 
jedno. 

ZLATA : Petnaest mjeseci, — što je to ! 

ELA : No ja mislim, da će ti uz nešto dobre volje 
ipak uspjeti. 

U stražnjoj sobi zvoni telefon. 

ELA : Ne zove li netko na telefon? 

ZLATA: Jest. Gledana uru. Koliko je? Četiri. To je 
jamačno Stanko. Ustane. Znaš, za zajutrak, objed 
i večeru dajemo si pusicu uvijek u naravi. Za 
užinu, kad je Stanko u uredu, šaljemo je tele¬ 
fonom. — Ide prema stražnjoj sobi. 

ELA : Dobar tek ! 

ZLATA ode u stražnju sobu i zatvori vrata za sobom. 

PRIZOR TREĆI. 

ELA, poslije ANKA. 

ELA ustane, uzme krzno, što ga je izabrala Zlata, i promatra ga. 

ANKA unigje s hodnika s jednim dječakom, koji nosi veliku 
škatulju. — Ja sam sad gotova. Nema milostive 
Klemenčićke? 

ELA : Odmah će doći. Spremite samo krzna. Do 
toga će se vratiti. 

ANKA spremi dva krzna u škatulju. Onda upita: Bih li još 
pričekala na milostivu? 

ELA : Svakako. Možda ima što poručiti po Vama. 

ANKA : Samo kad bi milostiva skoro došla. Meni 
se veoma žuri. 

ELA : Bit će odma ovdje. Otišla je samo k telefonu 
da primi poljubac od gospodina Klemenčica, koji 
je U uredu. — Ide prema vratima stražnje sobe. — To je 
svakako nešto opsežan poljubac. Valjda su mu te¬ 
lefonske Žice pretanke. — Otvori malko vrata i govori u 
drugu sobu: No zar još nije dosta ? Pritvori opet vrata. 

ANKA bezazleno : Ah, kako je sretna milostiva 
kad ima muža, koji je voli čak i po telefonu. 

ZLATA se smije : Zar ne? 

Uto se otvore vrata stražnje sobe i unigje ZLATA, blijeda i zbunjena. 

PRIZOR ČETVRTI. 

ELA, ANKA, ZLATA. 

ELA pogleda začugjeno Zlatu i hoće da je pita što joj je. 

ZLATA joj daje rukom znak da šuti. — Ponesite i ovaj 
žaket, gospogjice Anka. Ja ću već poslati po 
njega dok se dogovorim sa suprugom. 

ANKA : Zar nije milostiva htjela žaket pokazati 
gospodinu ? 

ZLATA : Ne, — ne će biti od potrebe. 

ANKA: Dobro. —-Otvara opet škatulju i sprema krzno u nju. 

ZLATA otkrene zaponac svjetiljke na malome stolu, onda 
pogje k prozoru i spusti zastor. 

ANKA je do toga uz pomoć Elinu spremila haljinac. — Ima 
li milostiva inače što poručiti ? 

ZLATA: Ne, — hvala. 

ANKA predaje škatulju dječaku, pozdravi i odilazi. 

PRIZOR PETI. 

ZLATA, ELA. 

ELA potrči prema Zlati i primi je za ruke. — Zlata, — za¬ 
boga — što ti je ? Blijeda si kao smrt. Što se 
dogodilo ? 

ZLATA izvuče svoje ruke iz Elinih, uzme rubac iz džepa i otire 
lice. — Ništa. Zar zbilja izglegjem tako loše ? Ide 
k zrcalu i pogleda se u nj. Ah, ništa. Neugodne vijesti. 

ELA : Da se nije Stanku što —? 

ZLATA : Ne, ne. — To jest, —ti znaš, da njegov otac 
već dulje pobolijeva. Upravo je dobio vijest, 
da mu je vrlo pozlilo . . . 

ELA: Ali draga, — zar ti to meni pripovijedaš? 
Zbog tastova zdravlja da se ovako uzrujavaš? ! 

ZLATA, koja se dosad jedva suzdržala, padne Eli oko vrata. 
Glasom, što dršće od uzrujanosti, koja se više ne da sakriti, 
i od plača, što hoće da provali : Ela, — ja ne mogu 
pred tobom ništa sakriti. Jesi li mi prijateljica ? 

ELA je nježno privine k sebi. Dijete ! Ta znaš, da te 
volim kao rogjenu sestru. 

ZLATA : I smijem ti se povjeriti. . . posvema? 

ELA : Kako ne? Ni ja nemam pred tobom nikakih 
tajni. Čovjek mora imati nekoga, komu može 
izjadati i najgore stvari. 

ZLATA : Jer ovo, što ti imam reći, tako je strašno, 
tako neshvatljivo . . . Zakuni mi se, Ela, da ne 
? ćeš nikome kazati ni riječi. 

ELA : Ali, Zlata, ne budi smiješna. 

ZLATA : Ne, ne. To je potrebno. Svaka riječ može 
donijeti najveće zlo. 

ELA : Evo ti dakle moje poštene riječi, da ću šutjeti. 
Vodi Zlatu k chaiselongui i posjeda je ondje.^ — A sad 
lijepo sjedni, umiri se i pripovijedaj, što je. Ne 
Čini me tako izvjedljivom. Sjedne na jedan stolac kraj 
Zlate. 

ZLATA za čas, nešto sabranije : Ela, nesreća se 

dogodila. Došao jedan gospodin iz Zagreba. 

ELA : Gospodin. . . Znade li taj možda kakovih 
indiskretnosti o tebi ? 


ZLATA : Ne . . . Što misliš ! — Ali — kakogod ljubim 
svoga muža — voljela bih da je i to. . . No 
posve je druga stvar. Taj je gospodin nekaki 
poglavar Stankov . . . nekaki nad — ili tajnik . . . 
tako nešto ... od ravnateljstva. 

ELA : I došao je ■— ? 

ZLATA : Posve neočekivano ... da pregleda Stankov 
ured, račune, . . . blagajnu . . . 

ELA : Zlata, zaboga !-Da nije tvoj muž . . . ? 

ZLATA : Ne, — ništa se nije dogodilo . . . 

ELA : Kako ? Pa čemu onda . . . ? 

ZLATA : Ništa nepošteno. Razumij me : ništa ne¬ 
pošteno. — Ti znaš, da Stanko nije podoban 
počiniti nešto nepošteno. Zar ne, da on to jedno¬ 
stavno nije kadar ? 

ELA : Koliko ga ja znam, mogla bih priseći na to. 
— Ali ti ćeš dozvoliti : ja ga poznam kao tvoga 
supruga i kao prijatelja moga muža, dok o nje¬ 
govome poslovanju naravno ne mogu imati 
svoga suda. Svakako ova tvoja uzbugjenost, taj 
tvoj strah daje naslućivati, da u njegovu 
uredu nešto nije u redu. 

ZLATA : To je ono, što sam ti baš htjela kazati. 
— Ovo i ono zbilja nije u redu. On nema prave 
ustrpljivosti da sjedi u uredu, pak ima zaostataka, 
neriješenih stvari. . . 

ELA : Za to se ne bi trebala toliko uzrujavati. To 
može za njega uroditi samo posve prolaznim 
neugodnostima. Malko će ga ispsovati, ali se 
nikako ne može dogoditi nesreća. — Nego, Zlata, 
ti mi tajiš ono pravo. Zašto mi ne ćeš iskreno 
priznati, da Stankovi računi nisu u redu, da u 
blagajni manjka — 

ZLATA se opet baci Eli na prsi i brižne u plač. Ela, Ela, 
zašto je upravo nas morala stići ta nesreća . . . ! 

ELA je tetoši i umiruje : No mir . . . mir . . . Molim 
te nemoj plakati. Ne budi dijete, — jer ovo je 
bogme čas, kad moraš biti potpuna žena. 

ZLATA prestane jecati i gleda Elu široko otvorenim očima. 
— Što da radim ? Što da radim ? 

ELA : To se odmah ne da reći. Jasno je svakako, 
da tu plač mnogo ne koristi, nego da valja stvar 
dobro promozgati, pak će se već naći izlazak. 

ZLATA : Kakav ? 

ELA: Ja ne znam. Ja ne poznam sve te okolnosti, 
koje su ovdje važne, pa otkud da ti kažem izlazak. 
— Ali možda ga znade tvoj muž. Može li se 
s njim govoriti ? 

ZLATA : Ne nikako 1 Rekao mi, da ga ne zovem 
telefonom, niti da dolazim u ured, kako ne bi 
stvar izgledala još sumnjivija negoli jest. — 
Ali sve, što ti on može kazati, mogu ti reći i ja. 
Tu nema govora o pronevjerenju. Moj muž nije 
pronevjerio. On je samo uzajmio iz blagajne. 

ELA : A da drugi nisu znali . . . 

ZLATA : Jest, — ali on to može uvijek povratiti. 
Ti znaš, da je njegov otac dosta imućan. On 
ga ne bi nikad pustio da nastrada. 

ELA«: O tome nema sumnje. Ali koja korist otuda ? 
Gdje je njegov otac 1 A kad bi i bio ovdje i kad 
bi imao već i novac pripravljen za ovu stvar, 
bilo bi — bojim se — prekasno. Jer dok mi ovdje 
evo razgovaramo, dotle je onaj u uredu već 
jamačno naišao — 

ZLATA očajno : Pa što onda, zaboga, da čovjek 
uradi ? ! Ela, što da se uradi ? 


ELA : Molim te samo — ako ikako možeš — da 
budeš mirna i sabrana. — Radi se jedino o tome, 
da tvoj muž dobije dva tri dana vremena da 
pogje k ocu ili da uzajmi novac — svejedno, 
samo da se svemu tomu izbriše trag. U tome 
bi mu, naravno, taj izaslanik morao ići na ruku. 

ZLATA : A hoće li — ? 

ELA : To se ne zna, ali ima opravdane nade, da 
hoće. Ne da se vjerovati, da je taj čovjek došao 
samo zato, da tvome mužu zakrene vratom; 

ZLATA : Oh Ela, zlatna Ela, -— zar ne da nije ? 

ELA : Nadajmo se da nije. Nadajmo se, da će već 
iz puke želje da sebi ne pravi neugodnosti na¬ 
stojati, da se stvar riješi povoljno. Jer konačno, 
ovakovo se pregledanje ureda dade zavući ne¬ 
koliko dana, a ja mislim da je posve svejedno, 
javi li on danas ili za pet dana rezultat pregledbe 
ravnateljstvu, koje ga je izaslalo, i koje i ne 
sluti, da ovdje manjka i jedan novčić. 

ZLATA : A čuješ, Ela,-ako ravnateljstvo to 

znade. . . ? 

ELA : Kako bi znalo ? 

ZLATA : Ako je tko prijavio ? Ako je u čijem in¬ 
teresu, da se sve to odmah razjasni . . . ? 

ELA : Što ? Zar je tko i izravno oštećen ? 

ZLATA : Jest. . . 

ELA : Onda je dakako stvar-.A tko je to ? Je li 

ovdje ? 

ZLATA : Jest. Ne znam, poznaš li tu ženu. Sitni- 
čarka je, ovdje odmah iza ugla. 

ELA : Gunčićka ? Ona, što joj je proljetos umro 
muž u Americi ? 

ZLATA : Da. — Pokojnik joj je ostavio nešto, — 
par stotina kruna, i to je bilo doznačeno ovdje 
na isplatu. 

ELA ustane ; nervozno i s nekom indignacijom : Molim 
te, Zlata, obuci odmah ogrtač. To je uistinu 
užasno ! Taj novac uzeti, pa se onda i ne 
pobrinuti, da ta žena to ne prijavi ! To je zbilja 
vrhunac lakoumnosti! 

ZLATA je medjutim ustala. ■— Ta obećao joj Stanko, 
da će joj ovih dana novac dati. Nije mogao bolesna 
oca uzrujavati opet novim zahtjevima. 

ELA : Zahtjevima ! Par stotina kruna ! To je valjda 
mogao i gdje drugdje dobiti, a ne radi ovake 
trice riskirati ovakove neugodnosti, koje mogu 
imati posljedica, o kojima ti, draga moja, i 
ne sanjaš! 

ZLATA : Da idem Gunčićki ? — 

ELA : Ne, ostani ! Bit će bolje da pošalješ djevojku 
po nju. Ali odmah ! Pritisne tipkalo na lustru. Vani 
se čuje zvonce. Taj tvoj posjet kod nje izgledao 
bi svakako sumnjivo. 

TON KA unidje desnim vratima. 

PRIZOR ŠESTI. 

ZLATA, ELA, TONKA. 

ZLATA : Tonka, idite odmah Gunčićki i recite joj, 
da je molim, neka dogje na čas ovamo. 

ELA : Ali odmah, odmah ! 

TONKA : Dobro, — reći ću joj. — Ode. 


PRIZOR SEDMI. 

ZLATA, ELA. 

ELA : Koliko ima da dobije ? 

ZLATA : Ne znam pravo. Dvije tisuće ili dvije tisuće 
i sto kruna. 

ELA : Svakako svotica, koja se nažalost ne da istresti 
iz rukava. — Imate Ti koga, na čiji biste potpis 
već sjutra ujutro mogli u štedionici podići taj 
iznos ? 

ZLATA : Ti znaš, Ela, — Jakšić, Novak... 

ELA : Ah, molim te, to je sve — ništa. 

ZLATA : Pa onda tvoj muž. 

ELA : Žalibože ne mijenja situaciju. — Ne bi li se 
dao nagovoriti Radovanić ili Gal ili koji od ovih ? 

ZLATA : Za tu svotu ? To je isključeno, jer — kako 
znaš, imamo toga već dosta. 

ELA : Ne preostaje dakle drugo negoli Gunčićki 
napuniti uši riječima, što dakako otegoćuje 
uspjeh, jer nažalost ni najljepše riječi ne zvone 
kao novac. 

ZLATA : Čuj me, Ela. Ja ne prigovaram ničemu 
što ti radiš, jer vidim, da nam želiš dobro. Ali 
dopusti da te upitam, je li uistinu potrebno, da 
razgovaramo s Gunčićkom ? To mi je, — da 
ti iskreno kažem, — veoma neugodno. — Ona 
je prijavila. To znam sigurno. To se više ne da 
zabašuriti nikako, pa ni s njenom privolom. Čemu 
dakle da se čovjek pred njom uzalud ponizuje ? 

ELA : Samo malko manje ponosa, draga ! Taj je 
ovdje na posve krivu mjestu. Nije sad do toga, 
da se učinjeno učini neučinjenim, nego jedno- 



stavno do toga, da nam ta žena ne omete posao 
u slučaju, ako taj, koji sad ispituje račune tvoga 
muža, bude htio zavući stvar na nekoliko dana. 
Svaka ponovna Gunčićkina prijava mogla bi 
skrhati vrat nesamo tvome mužu, nego i tome 
izaslaniku. Budi uvjerena, da bi bilo posve uza¬ 
ludno tražiti od njega bilo kakovu uslugu prije 
dok se ta pogibelj ne ukloni. — Tu dakle nema 
druge nego moliti, razumiješ li, pokorno 
moliti „gospogju” Gunčićku, da se strpi i da 
ne pravi daljnjih neprilika. 

ZLATA : Dobro, — onda ću moliti. 

TONKA ulazi s hodnika. 

PRIZOR OSMI. 

ZLATA, ELA, TONKA. 

ZLATA : Je li ovdje ? 

TONKA : Nije. Dala je pozdraviti, da ne može ostaviti 
dućan bez paske. Doći će, dok joj se najstarija 
curica povrati iz škole. 

ELA : Pošaljite je onda odmah ovamo. 

TONKA : Dobro — Ode. 

PRIZOR DEVETI. 

ZLATA, ELA. 

ELA : To bi bilo jedno. 

ZLATA bojažljivo: A onda dolazi još nešto, zar neEla? 

ELA : Svakako. Dapače, nešto vrlo važno. Ali to 
će valjda ipak urediti Stanko, ako se i u tome 
ne pokaže indolentan kao obično. 

ZLATA : A što bi to imalo biti ? Jer on bi to zbilja 
mogao uzeti na laku ruku. 

ELA . Ovo s tim činovnikom, koji je došao. Ti vidiš 
i sama, da uopće sve zavisi o tome, da taj čovjek 
ne prijavi stvar i da, dade tvome mužu vremena, 
da je može urediti s ocem. 

ZLATA : A ako on to ne bude htio ? 

ELA : Ako ne bude htio ? — Onda će to dakako 
biti veoma zlo. Što da ti tumačim! — No 
zbog toga se nemoj unaprijed uzrujavati. Meni 
se ta pogibao čini svakako manja negoli ona 
od Gunčicke. Inteligentan čovjek, činovnik, u 
ovakovim stvarima postupa ipak drugačije negoli 
ovakova glupa baba. — Megjutim, treba misliti 
i na to. Treba misliti na način, kojim će se toga 
čovjeka moći skloniti na ovu doista veliku žrtvu, 
ako on sam ne bi bio već iz činovničke kolegi¬ 
jalnosti spreman da vam je doprinese. 

ZLATA bez nade : Što se onda može učiniti, draera 
Ela ? ! s 

ELA: Može se učiniti mnogo. Zgodnim načinom 
možeš konačno kod svakoga čovjeka, koji nije 
osobit tvrdoglavac, polučiti sve što hoćeš, jer 
svatko ima takovih osjetljivih mjesta, na koja 
treba samo pokucati, pak je uspjeh ovdje. Sva¬ 
kako, tvoj mi se muž ne čini baš osobito zgodan, 
da ispipa ovakovo mjestance. 

ZLATA : Oh, draga Ela, kad bi ti htjela govoriti 
s tim čovjekom ... 

ELA : To ti je malko teško. Bez sporazumka s tvojim 
mužem ja se ne mogu tako daleko uplitati u 
vaše stvari, jer taj činovnik nije —- grajzlerica 
Gunčićka. — Uostalom, ako bih vam mogla 
što učiniti, — drage volje. Poznaješ li ti možda 
toga čovjeka ? 

ZLATA : Rekao mi je Stanko kako se zove, ali u 
onoj uzrujanosti nisam upamtila. Marković mislim, 
ili Martinović. 

ELA : Martinović ? — No ako je to onaj, koji je 
prije tri godine služio ovdje, baš u vrijeme kad 
smo mi došli ovamo, — onda si ti, draga moja, 
najzgodnija osoba da ovu stvar s njim riješiš 
kako treba. 

ZLATA: Ja? — Kako? Zašto? 

ELA: To će ti biti odmah jasno ako ti kažem, da 
je osjetljivo mjesto toga gospodina — galanterija. 
Da je naime veliki obožavatelj mladih i lijepih 
žena, kojima — koliko se meni čini — nije 
podoban odbiti nijedne želje. 

ZLATA : Kako ti to znaš, Ela ? 

ELA : Po pripovijedanju, naravski. Nemoj misliti, 
da sam i ja imala s njim kakova posla. Ta i 
vrijeme je za to bilo prekratko. Nije prošlo ni 
mjesec dana poslije našega dolaska, što je on 
bio premješten. Ali poslije toga su ti izašle na 
svijetlo zanimljive stvari. Gotovo polovica ov- 
dješnjih gospogja i djevojaka bila je zaljubljena, 
u njega. Izašli su na javu kojekakovi mali 
škandalčići, — a i oveći. . . Čini mi se, da 
je jedan od ovih i bio povodom, da je morao otići 
odavle. — Da uostalom ne dobiješ suviše^ rgjav 
pojam o njemu, moram ti reći, da je inače vrlo 
,,feš dečko”, mlad, vršnjak tvoga muža, lju- 
bezan i uslužan. Nema sumnje da ćeš kod njega, 
budeš li htjela, polučiti sve. 

ZLATA : Ako Stanku ne uspije, ja ću pokušati. 

ELA : Dakako, — na to te moram upozoriti, — 
da to ne će ići bez koncesija. 


22 


ZLATA : Bez koncesija ? Od mene ? 

ELA : No ? 

ZLATA : Ela, zaboga, na što ti misliš ? ! 

ELA : Ne mislim na najgore. —- Ali ti znaš kakovi 
su današnji muškarci. Bez malih ljubežljivosti, 
kojima se obećaje mnogo, a ne daje ništa, jedva 
se može štogod očekivati. 

ZLATA : Ela, ne govori mi toga! Ti znaš, da ja 
svoga muža ljubim, i da nikad nisam počinila 
ništa, što bi tu ljubav moglo dovesti ma u naj¬ 
manju sumnju. 

ELA : Ali nisi nikad bila ni u položaju, u kakovome 
si danas. — Ljubav je lijepa stvar, dok se od nje 
ništa ne traži, ali vrijednost dobiva istom onda, 
kad se pokaže spremna na žrtvu. 

ZLATA : Jest! Tako i ja kažem ! Ako je uvjet na¬ 
šega spasa ovo, što ti kažeš, — onda neka radje 
propane sve! 

ELA : Ali, Zlata, — ti me ne razumiješ. 

ZLATA : Razumijem te, ali ne ću da te slušam. 
Ne ću da te slušam ! Nemoj me mučiti, jer je to 
i suvišno. Taj čovjek, koji je došao da nas turi 
u nesreću, niti nije taj tvoj Martinović. To je 
jamačno netko drugi, neki Marković, a s tim 
će Stanko i bez moga sudjelovanja udesiti sve 
tako, da bude U redu. — Ustane i učini dva tri ko¬ 
raka po sobi. Vidi joj se, da se želi riješiti neke neugodne 
misli, koja ju pritisla. — U to zakuca na vratima i u sobu 
unigje 

GUNČIČKA, slabunjava, ne više mlada žena, u veoma jedno¬ 
stavnome odijelu, dobro umotana u veliki zimski rubac. 

PRIZOR DESETI. 

ZLATA, ELA, GUNČIĆKA. 

GUNČIĆKA : Dobar večer, milostiva. Što ste, molim, 
htjeli sa mnom? 

ZLATA : Sjednite, gospogjo. — Vi već znadete, o 
čemu se radi. 

GUNČIĆKA odloži veliki rubac, ali ostane stajati. Ja mi¬ 
slim ... A znade li to i gospogja (misli Elu) ? 

ELA : Da, — poznato mi je sve, i ne trebate se preda- 
mnom Ženirati. — Nugja Gunčićki stolac i sjedne sama. 
Izvolite dakle. 

GUNČIĆKA sjedne, a zatim — na mig Elin — i ZLATA. 

ELA : Znate li, gospogjo Gunčićka, da ste Vi svojim, 
da blago kažem, nesmotrenim postupkom pro¬ 
uzročili veliku nesreću? 

GUNČIĆKA : Ja? — Kojim, zašto? 

ELA : Zar niste Vi prijavili kod ravnateljstva, da Vam 
gospodin Klemenčić nije u pravo vrijeme isplatio 
neke novce, što ste ih imali dobiti? 

GUNČIĆKA : Jesam, milostiva. Ja to ne tajim. 
Gospodin Klemenčić to dobro zna. 

ELA : Znate li, da to nije nikaki način, kojim se rje¬ 
šavaju ovakove stvari? 

GUNČIĆKA : Ne znam, milostiva. Ali bih Vam bila 
vrlo zahvalna, da mi kažete kakovim bih drugim 
načinom mogla doći do svojih novaca. 

ELA : Uslijed Vaše — gotovo bih rekla nešto — 
uopće je prekasno da Vam dajem savjete. Da ste 
me pitali prije, kazala bih Vam, da je mirniji 
i blaži način ujedno i bolji. Da ste gospodina 
Klemenčića umolili neka stvar pospješi, da ste 
ga ,opomenuli.... 


GUNČIĆKA : Vaš mi savjet, milostiva, dolazi za 
ravnih osam mjeseci prekasno. — Znate li, 
kad sam imala dobiti te novce? U mjesecu travnju. 
A sad imamo studeni . . . Molila sam već onda 
gospodina Klemenčića. Molila sam ga kao da 
je novac njegov, a ne moj, ali sve nije koristilo. 
Spočetka me zavaravao — 

ELA : Gospogjo, ne zaboravljajte gdje ste ! 

GUNČIĆKA žešće: Jest, zavaravao me! Pričao mi, 
da novac još nije ni doznačen. Pošla sam u 
Zagreb, gdje su mi kazali, da je već odavna u 
rukama gospodina Klemenčića. Kazala sam to 
gospodinu, a on mi je obećao, da će stvar urediti. 
Odonda sam mnogo puta opominjala gospodina 
Klemenčića, — milostiva to znade, — prijetila 
sam se dapače, a gospodin se Klemenčić smijao 
i — obećavao dalje. Kad sam vidjela, da go¬ 
spodin i ne misli ozbiljno na to da mi isplati 
moje, prijavila sam sve. Što sam drugo mogla 
učiniti? 

ELA i ZLATA šute. Onda će 

^LATA : Ništa, gospogjo Gunčićka. Niste mogli 
učiniti drukčije, i ja Vas nisam pozvala ovamo, 
da Vam za to prigovaram. Pozvala sam Vas,’ 
da Vas zamolim, da se strpite još samo neko¬ 
liko dana. 

GUNČIĆKA : Milostiva — 

ZLATA : Znam što kanite reći. Ne bojte se. Sad će 
to ići drukčije. Moj muž ima zbog te stvari ve¬ 
likih neprilika. 

^ČA : To jest, ti misliš reći : neugodnosti. Gunčićki: 
Opomenuše ga, da Vam plati. To ste mogli i sami 
pomisliti. — Nego važnije, i što će Vas više za- 

nimati, jest to, da gospodin Klemenčić dobiva 
ovih dana oveću svotu novaca, pa će Vam moći 
isplatiti Vaš iznos, koji je samo pomut¬ 
njom isplatio jednoj drugoj stranci, od koje 
se žalibože nije dalo ništa utjerati. Vi to razu¬ 
mijete, zar ne? 

GUNČIĆKA : Kako ne ! Nego moram Vam reći, 
da mi o tome gospodin Klemenčić nije nikad 
kazao ni riječi. 

ELA : Smatrao je da se ne treba ispričavati.^ Kako 
vidite, njegova krivnja nije tolika kao što ste 
Vi mislili, pa mu zato ne ćete nikakim požu¬ 
rivanjem Vaše stvari baš mnogo naškoditi. Bilo 
bi dakle nesamo ružno nego i ne pametno, da 
mu za ovih par dana pravite bilo kakih neprilika. 
Tim biste samo još više zategnuli isplatu Vašega 
novca. 

GUNČIĆKA : Milostiva, vjerujte mi, da mi nije do 
toga, da gospodinu Klemenčiću pravim nepri¬ 
lika,' ma da on to zaslužuje. Meni je jedino do 
toga, da dobijem svoj novac. Kakogod mi je, 
osobito sad pred zimu, teško za svaki novčić, 
pričekat ću ipak još tjedan dana i ne ću nigdje 
požurivati. Ne radi gospodina Klemenčića, nego 
radi Vas milostiva (misli Zlatu.) Ali ako do toga ne 
bude stvar uregjena, ja Vam žalibože ne ću moći 
pomoći. — Ustaje i uzimlje svoj rubac. 

ZLATA ustane takogjer : Hvala Vam, gospogjo. Ne bojte 
se ništa. Vi ćete dobiti svoje. 

ELA : I možemo se pouzdati u Vas ? 

GUNČIĆKA : Kad sam kazala —. 

Vani zvoni i čuje se otvaranje vratiju. 

ELA Zlati : Nije li to Stanko?. 

GUNČIĆKA: Ne bih se rado sastala s gospodinom. 
Zbogom, milostiva ! — Hoće da ode, ali u to stupi 
u sobu 

KLEMENČIĆ, 32 godine, veoma obično široko lice, tamni pod- 
rezani brčići; birano odijelo. 

PRIZOR JEDANAESTI. 

ZLATA, ELA, GUNČIĆKA, KLEMENČIĆ. 

KLEMENČIĆ očito zlovoljan ; osorno -Gunčićki : Što tra¬ 
žite Vi ovdje ? Držim, da je poslije svih Vaših 
zanovijetanja i — neprilika, što ste mi ih pri¬ 
redili, konačno ipak vrijeme, da me pustite u 
miru. Pogotovu u mojoj kući. Razumijete li ? 

GUNČIĆKA : Milostiva me pozvala. 

KLEMENČIĆ pogleda pitajući Zlatu. 

ZLATA ide Klemenčiću i nastoji ga umiriti. — Da, po¬ 
zvala sam . . . 

KLEMENČIĆ: Budalaština! Ne znam, kakovoga 
posla imaš t i s njom . . . 

ELA : Primiri se, molim te. — Ja mislim, da ti to 
ne treba istom tumačiti. — 

KLEMENČIĆ : Svakako treba ! Ja ne shvaćam, 
čemu da se bilo tko, pa makar i sama moja 
žena plete u stvari, koje ja mogu i sam riješiti. 

ELA ironički : No ! Ide k prozoru. 

ZLATA sjedne na divan, podboči glavu rukama i jedva suzdr¬ 
žava plač. 

GUNČIĆKA Klemenčiću : Oprostite ako Vam kažem, 
da ovo, što je milostiva učinila, nije nikakovo 
zlo. — Budem li — kao što sam milostivoj obećala 

pričekala sa svojom stvari još nekoliko dana 
i ne požurivala je dalje, — mislim, da Vam to 
ne može nikako škoditi. 

KLEMENČIĆ : Niti koristiti! — Vaša mi je milost 
posve nepotrebna ! Gledajte, da mi se maknete 
s očiju ! 

GUNČIČKA otvori vrata da će napolje. 

ELA priskoči k njoj i zadrži je. Gospogjo Gunčićka, ne 
uzmite sve to za zlo. Gospođin je malko — 

GUNČIĆKA : Idem, idem ! Gospodine Klemenčiću, 
Vaš postupak sa mnom je ružan. Ja Vam se 
ne ću osvećivati, ali upamtite dobro, da sam 
Vam sad ipak napipala žilicu . . . Ode. 

PRIZOR DVANAESTI. 

ZLATA, ELA, KLEMENČIĆ. 

Čas neugodne šutnje. 

KLEMENČIĆ odloži svoj šešir i šeće uzrujano po sobi. 

ELA ide k Zlati i tetoši je. — Klemenčiću : No, — 
s ovom se babom ipak nisi trebao pograbiti tako 
žestoko. Kad čovjek ovisi o nečijoj milosti, 
onda je smiješno igrati se tako velikoga go¬ 
spodina. 

KLEMENČIĆ : Oprosti, — ja znam posve dobro, 
što radim. 

ELA : Prema svemu ovomu, što se zbiva i što mi 
je Zlata kazivala, čini se da ne znaš. 

KLEMENČIĆ nervozno: Što se zbiva, i što ti 
je Zlata kazivala ? — Naravno, gluposti ! Obična 
stvar, da u ženskoj fantaziji od svakoga mrava 
odmah postane slon ! 


ELA : Mislim da je nešto drukčije, da najme u tvojoj 
fantaziji — ali samo u fantaziji! — 
od stanovitoga slona postaje mrav. — Molim te, 
budi iskren, pa mi kaži, što imaš s tom Gun- 
čićkom ? 

KLEMENČIĆ : Što ? Isplatu dućanskoga računa. 
Mislim da ti to ne trebam posebno tumačiti. Ja 
nisam nikaki kapitalista, nego činovnik s dosta 
čednom plaćom, pak ti je valjda shvatljivo, da 
se ovakove stvari mogu uslijed raznih okolnosti 
tako nagomilati, da postanu čovjeku izravno 
neugodne. Eto, to je sve. 

ELA : To je sve i — ništa ! Jer o onome, što je naj¬ 
važnije, — a to je v r s t toga tvoga računa s Gun- 
čićkom, — izvoljevaš govoriti neistinu. 

KLEMENČIĆ plane i lupi šakom o najbliži komad pokućstva. 

— Dozvoli, Ela ! Ali to je ipak-! Ja ne 

znam, kojim se pravom ti tako daleko miješaš 
u moje privatne stvari ! 

ELA : Kojim pravom ? Jednostavno pravom, što 
ga imadu tako stari i dobri prijatelji kao što 
smo ja i moj muž tebi i tvojoj ženi. — Nije lijepo 
od tebe, da pred nama tajiš ovakove — važne ! 
— stvari. Osim toga ti znaš, da smo i mi sami 
imali kojekakovih neprilika — ne doduše ove, 
nego slične vrsti, pa da smo kod toga pokazali 
toliko dara za aranžma, da bi se mogao ,,s po¬ 
vjerenjem obratiti na nas.” 

KLEMENČIĆ mirnije : Ja vidim, da ta cijela tvoja 
plemenština, koju mi upravo naturavaš, nije 
nego posve obična ženska izvjedljivost. Sobzi- 
rom na naše prijateljstvo ja ću ti ipak udovoljiti. 
Imao sam dakle Gunčićki isplatiti — tome je 
već dosta dugo — neki iznos, koji mi je nestao 
upravo neponjatnim načinom. 

ELA sa smiješkom : Hm — neponjatnim načinom ! 
Znaš li ti., kakovim se to lijepim imenom krsti ? 
I do kakovih posljedica vodi, ako se čovjek za 
vremena ne pobrine da se stvar uredi ? — 

KLEMENČIĆ uzrujano : Ela, ti i opet postaješ 
bezobrazna ! Ide i uzme svoj šešir. Ja vidim, da 
mi večeras nema opstanka ni u mome vlasti¬ 
tome domu. 

ELA ustane za odlazak. Pardon ! Izvoli samo ostati. 
Ti si nešto zle volje, pa s tobom i onako nema 
razgovora. A konačno je i vrijeme da idem. 
— Poljubi Zlatu. Servus mala ! — Izlazi u predsoblje, 
razgovara ondje čas s djevojkom i odilazi. 

PRIZOR TRINAESTI. 

ZLATA, KLEMENČIĆ. 

ZLATA Još uvijek na istome mjestu kod stola. Plaho : 
Dakle — što je ? 

KLEMENČIĆ baci opet šešir na sofu i šeće nervozno po 
sobi. — Zlo. — Nisi razumjela, što sam ti kazao 
telefonom ? 

ZLATA : Jesam, ali — — 

KLEMENČIĆ: Nažalost — tako jest! — 

ZLATA : Reci mi, kako se slaže s tim tvoje držanje 
prema Gunčićki, pa i prema Eli ? 

KLEMENČIĆ : Posve dobro. 

ZLATA : Ne razumijem. 

KLEMENČIĆ : Što mi može pomoći Ela ? Zar ne 
vidiš, da je njoj jedino do toga, da ispipa zgodnu 
gragju za svoj jezik, koju će onda žvakati i 
prežvakavati sa svojim prijateljicama, a sve pod 
plaštem neke samilosti i prijateljstva ! 


ZLATA : A Gunčićka ? 

KLEMENČIĆ : Oprosti mi, što s njom ne mogu, — 
jednostavno ne mogu biti ljubezan. Ja u ovome 
času ne mogu da vidim u njoj što drugo negoli 
podlu denuncijantkinju, koja — ma da i nije 
začetnica moje nesreće, — ipak je sama i jedina 
kriva, što se nesreća oborila na me baš u času, 
kad je nisam kadar otkloniti . . . 

ZLATA : Dozvoli . . . Meni stvar nije tako točno 
poznata, ali ja mislim, da o njezinu daljnjemu 
držanju zavisi mnogo. 

KLEMENČIĆ: Ništa, upravo ništa! Učinjeno je 
učinjeno. Sumnja je ovdje, a i onaj je ovdje, 
koji će toj sumnji podati lice potpune krivnje. 
Na tome Gunčićka ne može promijeniti ništa. 

ZLATA : Ni onda kad bi ona uz stanovite uvjete 
htjela izjaviti, da je ta stvar uregjena ? 

KLEMENČIĆ s naglaskom: Ni onda, kad bih joj 
ja ovaj čas njezin novac doista i isplatio. — Ide 
k Zlati i stavlja joj ruku na rame. Jer Čuj me, 
Zlata. . . Moram konačno reći ono, što sam 
ti dugo tajio. Ovdje se ne radi samo o tih par 
stotina Gunčićkinih nego o mnogo, mnogo većim 
svotama, koje ja ovaj čas nikako ne mogu da 
nadoknadim . . . 

ZLATA ga gleda široko otvorenim očima. Glasom promuklim 
od začugjenja i bojazni : Stanko ! ■—- i ti meni O 
tome nisi nikad govorio ni riječi. . . 

KLEMENČIĆ : Nisam. — Nisam htio da te teretim 
tolikom brigom. Nisam htio da u tebi ubijem 
svaku radost i otrujem ti život, kao što sam 
ga otrovao sebi... Ne znam, Zlata, bih li te 
molio da mi oprostiš ili bih tražio da klekneš 

preda mnom i da mi zahvališ za žrtvu, koju sam 
pridonio — tebi... 

ZLATA bez shvaćanja : Koju si pridonio — — 

KLEMENČIĆ : Tebi, da — jedino tebi! — Koju 
od tvojih želja, koji tvoj djetinjski hir nisam 
ispunio otkad si mi žena ? ! Nije li sve moje 
nastojanje bilo, da ti ovdje na zemlji stvorim raj? 

ZLATA : Jest. Pa što je na tome takovo ? Nisi li 
mi to obećao ? Nije li to bila tvoja dužnost ? 

KLEMENČIĆ : Dužnost ? — Glupa sentimentalnost, 
plaćena tugjim novcem ! — Reci mi samo, je li 
nama od potrebe ovaki stan i namještaj, koji 
nije ni u kakovu omjeru ni s mojim zvanjem, 
ni s mojom plaćom. Imade li smisla ta tvoja 
požuda za vječno novim i skupim toaletama, 
koje mi osim novčanih briga pribavljaju samo 
neprijateljstvo ljudi, o kojima ovisim, i sum¬ 
njivo zadovoljstvo, da se ovdješnja majmunčad 
nabacuje za tobom pogledima, od kojih se j a 
moram crveniti. 

ZLATA : Dopusti, — ti ne tražiš valjda — 

KLEMENČIĆ: Ja ne tražim ništa. Pitam? te samo, 
imade li sve to, kao što i stotina drugih sitnica 
svagdanjega života, na koje bacaš novce punom 
pregršti, — imade li sve to ikakova smisla kraj 
naših dohodaka ? — 

ZLATA : Otkuda da ja to znam ? — Jesi li mi ikad 
ozbiljno rekao, da nema ? 

KLEMENČIĆ : Mislim, da si to i sama mogla ra¬ 
zabrati iz mojih riječi, kad bi bila žena, koja 
bi prema tome htjela i mogla udesiti svoje po¬ 
trebe. 


ZLATA : A jesi li t i prema tome udešavao svoje po¬ 
trebe ? Jesi li ikad pitao sebe, slažu li se s tvojim 
dohocima tvoje pasije, recimo karte, koje te 
sigurno ne stoje manje negoli moji šeširi ? — 

KLEMENČIĆ : Svoje sam pasije plaćao iz svoga 
džepa, s kojim one jamačno jesu u skladu. Drugo 
je pitanje, jesu li tvoje pasije u skladu s onim, 
što si ti donijela u brak . . . 

ZLATA povrijegjena : Oprosti, ali ja te moram 
moliti, da ne diraš u tu stvar. Moji te roditelji 
nisu nikad zavaravali s mojm mirazom. Ti si 
posve dobro znao, da ne ćeš sa mnom dobiti gotovo 
ništa. Trebao si prema tome udesiti svoje držanje, 
a ne prisizati, da ti do toga nije ni stalo. 

KLEMENČIĆ : Do bijesa i prisege zaljubljenih ljudi, 
za koje pita život koliko i za lanjski snijeg ! 
Tvoji su roditelji mogli biti toliko pametni, da ne 
grade tvoju budućnost na tako labavu temelju. 
Ali da ! Njima je bilo samo do toga, da se na 
lijep način riješe svoje lutkice, pa neka onda 
drugi vuče njihov balast ! 

ZLATA brižne u plač : Moji roditelji ! . . . Ja — 
balast! . . . A koliko si moljakao za mene ! 
Prijetio se, da ćeš se ubiti. . . 

KLEMENČIĆ mirno : Trebali ste pustiti, da to učinim. 
Ovakova luda kao što sam ja, i ne zaslužuje 
drugo. —- Stoji čas, onda pogje k Zlati, koja bezutješno 
plače, i pogladi je po kosama. — Megjutim, umiri se . . . 
Ja te nisam htio vrijegjati. Pitanje o tvojoj 
rastrošnosti bilo je sasvim ozbiljno, a ovaj čas 
— nažalost! — i umjesno. 

ZLATA nešto mirnija : Koja korist ako ti odgovorim 
na nj ? Koja ti pomoć baciš li na mene krivnju 
s nesreće, koju smo — budimo pravedni ! — 

skrivili oboje valjda najednako ? Ne bi li bilo 
pametnije, da se pokažeš čovjekom i da nagješ 
način, kako ćemo se izvući iz ovoga škripca? 

KLEMENČIĆ s gorkom ironijom: Ah, — tome je 
sad zbilja najzgodnije vrijeme ! — Sjedne kraj 
Zlate. — Čuj me, Zlata. Da te ne ljubim tako, da ne 
zavigjam onome, koji bi te poslije mene stekao 
i uživao tvoju ljubav, — ja bih našao brz i siguran 
način — -—•. 

ZLATA mu ovije ruke oko vrata. Vrisne: Stanko ! Ti bi 
se :— —. Gleda mu duboko u oči. Zar bi ti mogao 
ostaviti mene . . .? 

KLEMENČIĆ : Morat ću te ostaviti. . . Ako i 
ne zauvijek . . , 

ZLATA očajno, sa suznim očima : Zar zbilja nema 
drugoga izlaska? 

KLEMENČIĆ : Ja ne znam ništa, što bi se dalo 
bilo kako izvesti. 

ZLATA : Da pogješ k ocu . . . 

KLEMENČIĆ : Ne govori ! Kraj njegovog sadašnjega 
zdravlja? — Ne, Zlata. Ja ne mogu biti ubojica 
svoga oca ! 

ZLATA : Ako je sugjeno, — bit ćeš . . . Ne pogješ 
li sam do njega, poći će drugi i kazati mu . . . 

KLEMENČIĆ : Bolje je, da od drugih dozna, da 
mu je sin — 

ZLATA krikne : Oh, — nemoj izreći ovu ružnu riječ ! 

KLEMENČIĆ : ... negoli da dogjem ja, da mu 
otmem sve, da ga bacim na prosjački štap, — 
tek da spasem utvaru, — svoj dobar glas ! Toga 
on ne bi preživio . . . Čas šuti, onda će mirnije : 

Uostalom, — kad bih se i mogao odlučiti na taj 
korak, — sad je već prekasno. 

ZLATA : Zar je onaj u uredu već otkrio? 

KLEMENČIĆ : Ne. No samo zato nije, jer je današnje 
popodne utrošio na sitnice. Kao da mi želi pro¬ 
duljiti posljednji čas... Ali sjutra, kad pogleda 
knjige . . . Ne, ja ću mu reći sam. 

ZLATA : A ne bi li se dalo udesiti s njim, da se stvar 
zavuče? 

KLEMENČIĆ : Čemu? —- Ali kad bi i imalo svrhe, 
držim da ne bi išlo. Martinović nije čovjek, koji 
bi riskirao svoju egzistencu da spasi mene. 

ZLATA problijedi: Martinović ? — — Ne ; on ne ! 

KLEMENČIĆ : Zar ga poznaš? 

ZLATA : Otkuda? — Ali slutim tako. 

KLEMENČIĆ : Tvoja je slutnja istinita. 

ZLATA : Pa šta će biti onda? 

KLEMENČIĆ : Ti ćeš poći k mojima. Zamolit ćeš 
oca, da isplati Gunčićku. Ostalo može čekati. 
— I onda ćeš ostati kod moje majke . . . 

ZLATA : A ti —? 

KLEMENČIĆ : Ne pitaj ... Mi ćemo se opet vidjeti. 

ZLATA ga razumije. Očajno : Poslije svega . . . ? Kad te 
nitko ne će htjeti pogledati ! Kad raskidaju tvoju 
baštinu, a nitko ti ne će dati zaslužbe! Ne, toga ja 
ne ću doživjeti. Ja ću se ubiti ili počiniti ma što . . . 
Baci se u naručaj Klemenčićev i udari u očajan plač. 

KLEMENČIĆ pritisne svoja usta na njene kose. S usilje¬ 
nim mirom, dok mu jecaj hoće da provali grudi : Umiri 
se, ženo moja ... Ne može biti drukčije . . . 

ZAVJESA. 

DRUGI ČIN, 

Pozornica kao u prvome činu. 

Drugi dan uveče. Zavjesa na prozoru je spuštena. Na stolu gori 
lampa. U peći tinja vatra. 

PRIZOR PRVI. 

ZLATA, kasnije TONKA. 

ZLATA u ležernoj kućnoj haljini dolazi iz stražnje sobe i pri¬ 
tisne zvonce na lustru. Vani zazvoni. Za čas unigje 

TONKA : Izvolite, milostiva? 

ZLATA nervozno : Jesi li ti uopće pozvala milostivu 
Golub? 

TONKA : Jesam, milostiva. Kazala sam Vam. 

ZLATA : Pa kako to, da je još nema? 

TONKA : Ne znam. Valjda ima — kao obično — 
još kakova posla Ja je i nisam našla kod 
kuće nego kod Radovanićevih. Kazala je, da 
će doći za pet minuta. 

ZLATA : A prošlo je već i pol sata, a nje nema . . . 
Vani zazvoni. Da nije OVO ? 

TONKA izlazi napolje. — Za čas unigje 

ELA, skine svoj ogrtač i šešir i preda ga Tonki, koja stoji u 
predsoblju. 


PRIZOR DRUGI. 

ZLATA, ELA. 

ZLATA zatvara vrata od predsoblja. — Oh, hvala Bogu 
da si došla. 

ELA povuče naslanjač k peći i sjedne. Ponajprije, draga, 
dopusti, da se malko ogrijem i odmorim, jer 
što sam se danas natrčala, to je zbilja već malko 
odviše. Dakle što je novo? 

ZLATA : Šta da, ti kažem, draga Ela . . . 

ELA : Dakle zlo —? 

ZLATA : Vrlo . . . Čitav dan sjede u uredu i pretra¬ 
žuju knjige. Stanko je došao u jedan sat samo 
na nekoliko minuta kući, sjeo k objedu, ali nije 
ničega ni okusio. 

ELA : Pa što veli? 

ZLATA : Da će se doskora svršiti i da budem spremna 
na sve. 

ELA : Slaba utjeha. 

ZLATA : Oh, Ela, — da ti znaš kako je meni pri 
duši ! . . . Čitavu noć nisam spavala. Mislila sam 
na ono, što će doći i slušala Stankovo stenjanje 
u teškom snu. Danas sam sva razbijena. Živci 
su mi napeti, te mislim, da će mi popucati. Ko¬ 
likogod puta sam se prihvatila kakova posla, 
toliko puta mi je nešto govorilo : ,,Evo, baš 
sad, dok se ti baviš ovom sitnicom, — baš sad 
onaj otkriva onu užasnu istinu !” Bacila sam 
sve, bježala iz jedne sobe u drugu i očekivala 
da će netko doći i donijeti glas . . . Ela, ja mislim 
da ću poludjeti! Dala sam te pozvati samo da 
u tome času ne budem sama . . . 

ELA : Ali, Zlata... to su zbilja samo pretjerane 
predodžbe. Misliš li, da takove stvari idu tako 
naglo? 

ZLATA : Ne znam . . . Ali one će doći. . . 

ELA : Tko ti to veli? To sve stoji do Stanka. Zar 
zbilja još nije učinio ništa? Nisi mu govorila? 

ZLATA : Kako da nisam ! Kako bih mogla šutjeti 
u ovakovome času? — Ali sve ne koristi ništa. 
On ne može da učini ništa. 

ELA : Čuješ, reci mu, molim te, — ako sama ne 
dospijem na to, — da ne pravi šale. Neka ne 
bude kao drvo u ovako ozbiljnim časovima. 
Upozori ga, da svaka izgubljena minuta nosi 
sobom ogromnu pogibao. Moram ti naime sa¬ 
općiti, da se moja akcija, o kojoj smo 
sinoć razgovarale, posve izjalovila. Ja sam naime 
držala, a i moj stari, kojemu sam stvar pri¬ 
općila, da bi bilo najtemeljitije riješenje svega, 
da se Gunčićki dade, što je ide. I tako sam ti 
— ma da je tvoj muž bio sinoć sa mnom ne¬ 
otesan — obletjela danas sve vaše prijatelje i 
zatražila — naravno uz sav potrebni oprez — 
pomoć. Odbili su me svi. Vaš je spas sad jedino 
u Stanku, ili bolje rečeno : u džepu njegova oca. 

ZLATA : Ela, ne govorimo o tome. Stanko ne će 
i ne može da bude ubojica svoga oca. 

ELA : Što? Ubojica svoga oca ! — Kakova je opet 
to fraza? Kladila bih se, da je iz Stankove fa¬ 
brike taj drveni konjic, na kojemu bi on rado 
utekao svojoj najprečoj dužnosti. 

ZLATA : Ela, -— njemu je posve ozbiljno do toga. 

ELA : Ne budi, molim te, smiješna. — Shvaćam, 
da će staromu Klemenčiću biti neugodan posjet 


njegova sina i da taj posjet ne će pospješiti nje¬ 
gova ozdravljenja. Ali gdje, zaboga, piše, da 
on od toga baš mora umrijeti —? A kad bi i 
morao, draga, — svakako je čovječnije žrtvovati 
život nemoćna i bolesna starca, negoli život 
dvoje mladih ljudi, pred kojima je još budućnost 
i sreća... Tu dakle nema biranja : ići ili ne 
ići. On mora! 

ZLATA : Bojim se, da je tu svaka riječ uzalud. 

ELA : Prepusti to samo meni. — Žalibože, tako je 
malo vremena ! Ako hoće da ne bude prekasno, 
mora otputovati odmah, još večerašnjim vlakom. 
Bilo bi uopće najzgodnije spremiti mu odmah 
stvari na put, da ne bude imao razloga odgagjati 
odlazak. Ustane i pritisne o zvonce na lustru. Tvoja 
je djevojka kod kuće? 

ZLATA : Jest. 

TONKA ulazi. 

PRIZOR TREĆI. 

ZLATA, ELA, TONKA. 

TONKA : Izvolite, milostiva ? 

ELA : Tonka, spremite gospodinov putni kovčeg. 
Metnite u njega sve što treba gospodin za put 
od tri četiri dana. Ali odmah ! 

TONKA : Molim. — Odilazi. 

PRIZOR ČETVRTI. 

ZLATA, ELA. 

ZLATA : A ako je već prekasno? Ako je već svršeno? 

ELA : Onda će ostati ovdje i čekati svoju sudbinu, 
— Megjutim on će nam to znati sam najbolje 
reći. Ja te mogu prema najboljoj informaciji 

utješiti samo tim, da večeras po svoj prilici 
još ne će biti prekasno, a to je dovoljno da se 
stvar promijeni u toliko, da ne će više biti tako 
neugodno opasna kao što je sad. Naravno — kako 
sam ti već sinoć kazala — bez tvoje pomoći 
to ne će ići. 

ZLATA sa slutnjom : Što misliš time reći, Ela ? 

ELA : Mislim, da je nužno djelovati na Martinovića . . 

ZLATA uznemirena : Ela, molim te . . . Ja sam sebi 
svijesna, da sam u ovim teškim časovima dužna 
učiniti sve, što samo mogu, da pomognem svome 
mužu, a time i sebi. Ali moram te kao prijate¬ 
ljicu zamoliti, da me ne dovodiš ni u kakvu svezu 
s ovim gospodinom. 

ELA : Pa jesam li to učinila? — Uostalom — Zlata, 
ti moraš shvatiti, da o tome gospodinu zavisi 
mnogo, — rekla bih sve. Što koristi i najbolji 
uspjeh Stankov kod oca, ako za vrijeme njegova 
izbivanja ,,taj gospodin” prijavi sve — ? Ti 
vidiš, tu nema druge, nego Martinoviću za tih 
par dana začepiti usta, ... pa makar bilo i po¬ 
ljupcima ! 

ZLATA odlučno : Nikada! — Ela, toga ne će biti 
nikada ! 

ELA : Bojiš se, da kod toga ne opečeš svoja ustanca? 

ZLATA : Ela, ti za to nemaš shvaćanja ! -— Ne radi 
se tu o mojim ustima, nego o mojoj duši. Onim 
časom kad bi me poljubio makar koji muškarac 
osim Stanka, puknuo bi izmegju mene i moga 
muža jaz, kojega ne bismo više nikad premostili . . 

ELA se smije: Dopusti, mala, da ti se nasmijem. 

ZLATA zbunjena : Zašto ? 


ELA : Zato jer si ti valjda jedino odraslo čeljade na 
svijetu, koje još vjeruje u istinitost ovakovih 
fraza. — Uostalom, ja sam se samo šalila. Spo¬ 
menula sam jednu skrajnost, ali nisam rekla, 
da do te skrajnosti mora i doći. Svakako ćeš 
shvatiti, da je bezuvjetno potrebno, da Martino¬ 
vića osobno zamoliš za njegovu pomoć i da kod 
toga budeš s njim što više možeš ljubezna. 

ZLATA : Bit ću pristojna ... i ponizna. 

ELA : Onda još nešto. — Tebi bi jamačno bilo teško 
poći k njemu ... u hotel? 

ZLATA : Ela, — kako možeš i pomisliti na to ! 

ELA : Osobito gdje treba, da se svakako još večeras 
zamoli za njegov obzir . . . 

ZLATA energično : Toga ne bih mogla ni htjela 
učiniti. 

ELA : Mislila sam. Vidiš, — ja sam bila kod njega. 

ZLATA gotovo preplašena: Sama —? 

ELA : Naravno : sama. I mogu ti reći, da je on ne 
samo vrlo ,,feš” gospodin, nego i vrlo fin i 
ljubezan. Temperamentan, a da se kod toga 
ne može ni govoriti o nekoj naprasitosti Don 
Juana, kakovim ga drže mnogi. Ukratko, ka¬ 
valir od glave do pete. — Ti me gledaš i ne 
vjeruješ. Misliš, da sam se mogla prevariti u 
svome sudu. Ali moram te upozoriti, da sam 
— makar starija od tebe — još uvijek u dobi, 

u kojoj to žena može nedvoumno naslutiti.- 

Ti mi dakle ne ćeš zamjeriti, što sam ovo 
škakljivo pitanje vašega sastanka riješila jedno¬ 
stavno tako, da sam Martinovića pozvala za 
večeras ovamo. 

ZLATA : Ela, — zaboga ! Kako si mogla učiniti — 

ELA : Molim te, znadeš li ti što bolje? Reci ! 

ZLATA : Ne znam. Ali zašto, zašto me siliš, da 
se sastanem s tim čovjekom, čije ime već ne 
mogu da čujem ! 

ELA : Pa zar te silim ? Nemam tome razloga. Ja 
ti samo predlažem, jer sam ti prijateljica, jer 
vidim, da bez toga ne ide, a želim ti dobro. — 
Otkloni ! Javit ću mu da si oboljela, i stvar je 
svršena. A1 onda ćeš vidjeti, kud će krenuti sve 
to, i kaki će biti konac. 

ZLATA očajno : Pa što -— zaboga! — onda da 
uradim? 

ELA : Prije svega, — nemoj se uzrujavati. Pogotovu, 
gdje nema tome još nikakova povoda. — A onda 
izvoli predočiti sebi stvar bez suvišnih fan¬ 
tazija : ugodan razgovor sa svakako intere¬ 
santnim čovjekom ; prilika, da ga bez nametlji- 
vosti umoliš, da ga gotovo obavežeš na uslugu* 
koja ti je ovaj čas potrebnija nego što. — A 
s druge strane : neugodnosti, o kojima si već 
dosta razmišljala, i koje će — bez ovoga — doći, 
neminovno doći. . . Izbor je lagan. — U hodniku 
zvoni. — Biraj dakle brzo, da uzmognem, ako 
treba, poziv i otkazati. 

U hodniku se čuje Klemenčićev glas. 

ZLATA : To je Stanko. Ti dopuštaš, da ga upitam 
za savjet. 

ELA : No, to bi bilo najljepše! Da ga još odvratiš 
od puta k ocu. 

ZLATA : Zašto? Po tome će baš vidjeti, da ne snujem 
ništa zla. 

ELA : Molim te, nemoj djetinjariti ! Znaš kaki je ! 
Reći ćeš mu, kad se vrati. — Dakle? 

ZLATA : . . . neka dogje. Ali ti ćeš biti uz mene? 

ELA : No hoću. 

ZLATA : Onda neka dogje. 

U to je unišao KLEMENČIĆ. 

PRIZOR PETI. 

ZLATA, ELA, KLEMENČIĆ. 

ELA : Dobar večer, Stanko. 

KLEMENČIĆ veoma pokunjen i smrknut. — Dobar večer. 

ELA : Još uvijek zle volje? 

KLEMENČIĆ : Ela, ti znaš, da mi nije do šale, a 
znaš i zašto mi nije. Zlata ti je sigurno kazala. 

ELA : Da, kazala mi je. — Neugodne stvari. 

KLEMENČIĆ: Nesreća, velim ti, nesreća, da... 
da bih se latio revolvera, da mi nije do žene i 
do roditelja . . . 

ZLATA ide k peći, sjedne ondje na stolac i otire rupcem suze. 

KLEMENČIĆ za čas : Gdje je Golub ? Je li večeras 
kod kuće? 

ELA : Bit će, ako nije u kavani. Čemu pitaš? 

KLEMENČIĆ : Pošao bih da se oprostim od njega. 
Možda za dugo ... Jer — moglo bi se desiti, 
da ni za to više ne bih imao vremena. 

ELA : Kako se iz svega razabire, ti kaniš pustiti, 
da stvari idu „svojim tokom” —? 

KLEMEPČIĆ: Što drugo mogu da učinim? 

ZLATA zarida glasno. 


43 







ELA : To bi ti sam morao najbolje znati. — Ako 
me, uostalom, pitaš za savjet, ili ako mi barem 
dopuštaš, da se tako daleko uplićem u tvoje 
stvari, — ja ću ti odgovoriti na ovo pitanje. 

KLEMENČIĆ : Govori . . . 

ELA : Stvar je, držim, dosta jednostavna. Novac 
manjka, — novac treba nadoknaditi. Je li tako? 

KLEMENČIĆ : Jest, ali — 

ELA : Čekaj, da se razumijemo. Stvar još valjda 
nije došla tako daleko, da više ne bi pomoglo 
ni ovo univerzalno sredstvo —? 

KLEMENČIĆ : Nije, ali — 

ELA mu zakrči riječ : Pa šta ti onda još razmišljaš ? 
— Ti vrlo dobro znaš, da su tvoja ovdješnja vrela 
presahla. A isto tako dobro znaš, da ima 
jedno, posljednje vrelo, na koje si uvijek za 
skrajni slučaj i računao, na čiji si račun — rekla 
bih — i počinjao koješta, što inače ne bi . . . 
Taj je skrajni slučaj nastao. Što li još krzmaš? 

KLEMENČIĆ : Ela, ti to ne shvaćaš. Ja ne mogu — 

ELA : Ti ne možeš „postati ubojicom svoga oca”. 
Tako — čini mi se — glasi najnovija fraza, 
kojom kušaš opravdati svoju indolenciju i ušut¬ 
kati svoju savjest. 

KLEMENČIĆ : Ela, to za mene nije fraza, nego kruta 
zbilja. Tebi je lako praviti osnove, jer se tebe stvar 
izravno ne tiče. Ali u meni još nije zamrlo svako 
čuvstvo prema onima, koji su mi najbliži. 

ELA : A ja bih, dragi prijatelju, rekla, da jest. Jesi 
li ti promislio ovo, što si rekao? Znaš li ti, tko 
je tebi najbliži? Je li tebi bliži otac, koji daleko 
od tebe živi životom, koji se tebe i ne tiče, ili ti 


je bliža žena, koja od dana u dan dijeli s tobom 
sve, što donosi život? 

KLEMENČIĆ : Na ovo pitanje ima, naravno, samo 
jedan odgovor. — Ali promisli, otac je na umoru . . 

ELA : Svejedno. Kukavština je sakrivati se u ova- 
kovu položaju za legja oca, koji umire, a smetnuti 
s uma dužnost, što je imaš prema ženi, koje 
si sudbinu sam i od svoje volje svezao sa svojom. 
-Ako uostalom tvoja savjest lako pro¬ 
bavlja ovakove . . . malenkosti; ako tvoje živce 
ne smetaju suze tvoje žene i ne dira ih očaj, 
u koji si je rinuo svojim lakoumljem, bilo bi 
umjesno, da misliš barem na sebe. Na svoju, 
na vašu budućnost. . . 

KLEMENČIĆ : Molim te, ne dolazi mi u ovome času 
još i s takovim mislima ! 

ELA : Zašto ne? Ove su misli baš u ovaj čas vrlo 
aktuelne. A za ljude, koji se tako teško od¬ 
lučuju kao ti, — i vrlo zdrave. — Reci mi dakle, 
jesi li već izračunao, do koje ćeš se dietenklase 
još moći podići nakon ovoga pada —? 

KLEMENČIĆ plane: Ela, — ova tvoja bezdušna 
ironija- 

ZLATA kroz plač : Molim te, Ela, pusti ga u miru ! 
Poštedi i mene ! 

ELA : Ali draga, ja mislim, da vršim samo djelo 
čovječnosti, ako vas unaprijed pripravim na 
ono, što neminovno mora doći, bude li tvoj muž 
i nadalje skrštenih ruku gledao, što se zbiva. 

KLEMENČIĆ : Ja ne ću gledati skrštenih ruku. 
Ja ću raditi kad bude vrijeme i steći ću egzisten¬ 
ciju za sebe i za ženu i bez tih dietenklasa. 

ELA : Hoćeš. A znaš li kakovu? Egzistenciju dnevni- 
čara s forintom plaće. 

KLEMENČIĆ : Čemu i opet počinješ s uvredama? 
Jesam li ja tako nesposoban, da ne bih zbilja 
mogao polučiti ništa više? 

ELA : Tko je govorio o tvojim sposobnostima? Tko 
će pitati za njih kod čovjeka, koji bude nosio žig 
na svome čelu? 

KLEMENČIĆ uzrujano: — nad kojim će se skanda¬ 
lizirati ljudi od mene nimalo bolji, koji danomice 
— ako i u drugoj formi — počinjaju isto, što 
sam počinio i ja. 

ELA : — i kojima zato možeš mirne duše vratiti 
prijezir prijezirom. 

KLEMENČIĆ : Ja mislim . . . 

ELA : To bi, naravno u teoriji, bila posvema lijepa 
stvar, kad ne bi imala u praksi nekih neugodnih 
posljedica. — Jesi li ti u sebi promislio kaki će 
to biti život s tim sredstvima, do kojih ćeš se 
teškim trudom uopće moći dovinuti? Jesi li se 
pitao, hoće li se vaša ljubav kraj vaših zahtjeva 
moći održati i u onim prilikama —? 

KLEMENČIĆ : Hoće, — ako je prava ljubav ! 

ELA : A čim ti to smatraš,—tu ,,pravu“ ljubav? Meni 
se čini, da je smatraš nekakim lancem ili užetom, 
na koje možeš objesiti teret kolik ti drago. To 
se, dragi moj, kosi i s najprimitivnijim zakonima 
fizike. — Tebi — rekla bih — nije posve jasno, 
što to znači kad se mlada i lijepa žena, koja je 
vična nesamo na lagodan, nego baš na luksurijozan 
život, nag je u nevolji. Muž se od zore do mraka 
muči za koricu kruha, a oko nje obilazi napast.. . 

ZLATA : Ela, ti valjda ne misliš, da bih ja mogla — 

ELA : Ja ne mislim ništa. Čini mi se samo posve na¬ 
ravno, da je poslije raznih jačih i slabijih trzaja 

savjesti jednoga dana sve — drukčije. — A 
konačno, — čuj me, Stanko, — tko ti jamči, da 
te ljubavi ne će nestati i prije negoli do nje dogju 
ovakove, recimo, prozaičke kušnje? 

KLEMENČIĆ : Zašto da je nestane? 

ELA : Ne držiš li, da bi Zlata jednoga dana mogla, 
i to s nekim pravom pomisliti, da je riješena 
dužnosti prema tebi, kad ih i ti ne vršiš prema 
njoj, i da bi mogla potražiti drugoga, za što 
ćeš joj ti i protiv svoje volje dati dosta prilike —? 

ZLATA : Ne, — toga ja ne ću učiniti nikad ! Na 
mene se ne trebaš obazirati. 

ELA Zlati, ali gledajući Klemenčića : Ti ne znaš, Što znači 
ovakova duga i sigurna odsutnost muževa, koja 
isključuje svako iznenadjenje . . . 

KLEMENČIĆ nervozno : Prestani, molim te, — pre¬ 
stani jednom, i reci mi, što hoćeš da uradim? 

ELA : Idi k ocu. Zatraži od njega što samo možeš. 
Pomisli, da otac ne mora od toga baš umrijeti, 
dok je vama svakako pomoženo. 

ZLATA: Stanko, ostani! Pusti neka ide sve svojim 
tokom. Mi ćemo sve prepatiti. Samo ostani 
uz mene ! 

KLEMENČIĆ Eli: Recimo da i pogjem. Znaš li, 
da bi to moralo biti ovaj čas? Mogu li ovako 
samo pobjeći? 

ELA : To prepusti nama. Javit ćemo Martinoviću, 
da si morao naglo otputovati ocu, koji da je 
na umoru. Nešto tako mora i on uvažiti. — 
Molim te dakle, ne čaši ni časa. Vlak kreće za 
dvadeset minuta. 

KLEMENČIĆ : Neka dakle bude. 

ELA pritisne o zvonce. Stvari su već spremljene. 

ZLATA ustane i ide prema Klemenčiću. — Stanko - 

nemoj ići. Ili idem i ja s tobom . . . 

KLEMENČIĆ : Zašto —? 

ELA Zlati: Molim te, nemoj djetinjariti. Vidiš kako 
ga je teško nagovoriti na kaki pametan čin, 
pa još hoćeš da svojim ludorijama osujetiš i to. 

ZLATA : Ja ne ću da ostanem sama. Ja idem s tobom ! 

KLEMENČIĆ : Zašto, Zlata? 

ELA : Pa idi, molim te ! Ali dok se ti spremiš, do 
toga je vlak već odavna otfućkao. 

TONKA ulazi. 

PRIZOR ŠESTI. 

ZLATA, ELA, KLEMENČIĆ, TONKA. 

ELA : Gotovo? 

TONKA : Jest, molim. 

ELA : Zovnite fijakera i odnesite kofer odmah dolje. 

TONKA odlazi. 

PRIZOR SEDMI. 

ZLATA, ELA, KLEMENČIĆ. 

ELA : Dakle? 

KLEMENČIĆ gleda na svoj džepni sat i uzimlje šešir. 

ZLATA : Stanko, — ja se tako bojim . . . 

KLEMENČIĆ : Ja ne znam zašto-. Neka teška misao 

kao da mu je munula glavom. 

ELA : Zlata, — tu se radi o važnijim stvarima, nego 
li je tvoj strah. 


KLEMENČIĆ : Nažalost. . . Zlati : Nemoj me dakle 
još i ti mučiti sumnjama, koje su upravo ludost. .. 
upravo ludost. — Poljubi Zlatu. — Zbogom ! Do vi- 
gjenja, Ela ! Izlazi u predsoblje. 

ZLATA i ELA za njim. 

Pozornica je čas prazna, onda 

ELA opet uvede ispod ruke ZLATU, koja je vrlo blijeda i 
satrvena. 

PRIZOR OSMI. 

ZLATA, ELA. 

ELA : Kakovo si ti dijete, Zlata, — to je zbil a strašno ! 
Ti si bila posve spremna kazati Stanku, da 
će — kad on ode — doći Martinović ovamo. 

ZLATA se baci očajno na divan. Oh, zašto mu nisam 
kazala ! 

ELA : Zlata, ja te zbilja ne razumijem. Ti vidiš, 
da ste na rubu propasti i znaš, da je korak, na 
koji se tvoj muž tako teško odlučio, jedino, što 
vas može spasiti. I ti još žališ, što nisi jednom 
nespretnom izjavom osujetila sve ! 

ZLATA : Ja shvaćam sve. Zato mu i nisam kazala 
ništa. Ti mi valjda vjeruješ, da mi je jedina želja, 
da mu taj korak uspije. — Ali nešto ti moram 
reći. Ja ne mogu primiti Martinovića. Niti ve¬ 
čeras, niti uopće dok je moj muž odsutan. 

ELA iznenagjena : Što? — — Snagje se ubrzo. Naoko 
nehajno: Uostalom: po volji. Pitam te samo, zašto 
mi to nisi rekla odmah, kako bih mu bila mogla 
za vremena javiti. — Gleda na uru. On će biti ovdje 
najdulje za četvrt sata. Bilo bi upravo nepristojno, 
sad mu otkazati, a nepristojnost je jamačno po¬ 
sljednje sredstvo, kojim mu se možeš preporučiti. 

ZLATA : Svejedno... Draga Ela, molim te sklo¬ 
pljenim rukama, idi k njemu i reci mu, da sam 
naglo oboljela. 

ELA : Toga ja ne ću učiniti. A kad bih baš i htjela, 
bilo bi prekasno. On je već jamačno na putu 
ovamo Mogu li na ulici vrebati na njega? 

ZLATA : Onda ću mu, kad dogje, javiti po djevojci, 
da sam bolesna. 

ELA : Kao krojačevu pomoćniku kad donese račun. 
To je svakako još pristojnije ! Ja zbilja ne 
shvaćam, zašto ti silom hoćeš da i ovako teški 
položaj učiniš još težim. Vidiš, tvoj se muž 
ako i teško odlučio na ovako veliku žrtvu, kad 
je vidio, da je neophodno nužna. A ti za istu 
cijelj ne bi doprinijela ni ovu malenkost, taj 
neznatni razgovor, tu prošnju, koja sama o sebi 
nije ništa, a o kojoj zavisi sve. 

ZLATA : Ela, ja ne mogu ! Ne sili me, kad ne mogu! 

ELA : Ja te ne silim. Ti bi morala i sama shvatiti, 
da tim svojim bezglavim ponašanjem ugro¬ 
žavaš i ovo, što čini tvoj muž. Vrlo tragične stvari 
mogle bi se zbiti uzalud, — jedino zbog tvoje 
krivnje. Reci mi, ne bi li te boljela savjest, da 
stari zbilja umre, da ti se muž vrati kući s pot¬ 
punom nadom da je spasen, a kad tamo — sve 
prekasno . . .? 

ZLATA bori se čas u sebi. — Dobro, — neka bude. Ja 
ga ne ću otpraviti. Ali ću biti prema njemu hladna 
kao stijena. 

ELA : Ali, draga, čemu to? Što ti je on skrivio ? 

ZLATA : Nije mi skrivio ništa. Ali ja ga ne mogu 
i ne smijem zamoliti ni za kakovu uslugu. Ja 

;' ćutim, da od onoga časa, kad bi mi on molbu 


uslišao, ne bih bila prema njemu više onako 
slobodna, kako hoću i moram biti. — Vani za¬ 
zvoni. Zlata se trgne i problijedi. ■— To je on. 

ELA ustane. Ja mislim. Radi dakle kako te volja. 
Pazi samo, da ne razoriš veliku žrtvu, što je do¬ 
prinosi tvoj muž. Imaj na umu, da je vaš spas 
za sad u Martinovićevoj ruci. 

ZLATA ustane. Naglo : Dobro, — učinit ću sve. — 
Molim te, Ela, idi pred njega. 

ELA : Ta Što se bojiš? Dijete ! — Ide u predsoblje, gdje 
se za čas začuje njen razgovor s Martinovićem. 

ZLATA pogje brzo k zrcalu, popravi frizuru i odijelo, napraši 
lice pudrom i otare ga. 

U sobu unigje 

MAR TI NOV IC, tridesetpet-šest godina, nešto podbuhlo lice, crni, 
na englesku podstriženi brkovi, na tjemenu prorijetka 
kosa. Inače brz i elastičan. Nosi crno, pomno glačano 
odijelo (žaket) i cviker. — Za njim ELA. 

PRIZOR DEVETI. 

ZLATA, ELA, MARTINOVIĆ. 

ELA živahno : To bi dakle bio taj gospodin doktor 
Martinović, kojega si toliko željela vidjeti. 

ZLATA ide prema Martinoviću i pruži mu ruku, koju on 
poljubi. — Gospodin će doktor nažalost shvatiti 
moju radoznalost. 

MARTINOVIĆ : Jamačno, jamačno. Ja u ostalom 
nisam ni mislio, da bi samo moja osoba bila 
povodom — 

ELA : Tu ste se prevarili, gospodine doktore. Vi 
naime u našem gradu niste stranac. O Vama 
živi ovdje čitava predaja. 




MAR TI NOV IĆ čedno : Oh, pustite, milostiva. Ma¬ 
lenkosti, koje živu još samo u uspomeni. 

ELA : Bilo kako. Ali zanimljive malenkosti. Zanimljive 
osobito za ženski svijet. Vi ćete sad potpuno 
shvatiti radoznalost moje mlade prijateljice. 

MARTINOVIĆ : Da se poslužim, milostiva, Vašim 
riječima : — bilo kako. Svakako sam pak milo¬ 
stivoj iskreno zahvalan, što mi je svojim pozivom 
olakšala upoznanje s njom. Neodgodivi poslovi 
jedva da bi mi inače bili dopustili, da se ovdje na¬ 
javim u vrijeme, kad bih to smio učiniti i bez po¬ 
ziva. I tako bih valjda ostao siromašniji za jedno 
poznanstvo, za kojim bih zbilja morao žaliti. 

ZLATA : Hvala. Vi ste već zaslužili, da Vam čovjek 
ponudi mjesto. — Nugja mu fotelj. — Molim. A ti, 
draga Ela, budi toliko Ijubezna, pa pozabavi časak 
gospodina doktora, dok naložim djevojkama neke 
malenkosti. Gospodin će te doktor za to već 
nagraditi kojim lijepim komplimentom. — Ode 
lijevim vratima. 

PRIZOR DESETI. 

ELA, MARTINOVIĆ. 

ELA sjedne sučelice Martinoviću. — No, gospodine doktore, 
kako Vam se svigja moja prijateljica? 

MARTINOVIĆ : Milostiva, rekao sam premalo, ako 
Vam kažem : izvanredno. Ove oči, pa 
ovaj stas... No ! — Nego usudio bih se pri¬ 
mijetiti, da je malko — kako da kažem — 
hladna, nesusretljiva. Što? 

ELA : Posve obična plahost. Plahost svih provin¬ 
cijalnih mladih ženica, koje — bogzna zašto 
— u svakome muškarcu gledaju već naravnoga 
protivnika svoga muža. 

KLEMENČIĆ : To je valjda zato, što jako ljube svoje 
muževe. 

ELA : Ili možda zato, što se u blizini drugih ćute 
nesigurne . . . 

MARTINOVIĆ : Dakle baš obrnuto. — Smije se. 

ELA : Sad pomislite k tomu još na posebni Vaš 
zadatak, koji Vas je doveo ovamo, i po kojemu 
ste još i inače protivnik njenoga muža, — onda 
ćete shvatiti, da ne može prema Vama biti odmah 
onakova, kakova je uvijek inače : — Ijubezna i 
srdačna. 

MARTINOVIĆ: Ah, ta nesretna služba! Ne samo 
da čovjeku otimlje najljepše časove, nego još 
i gradi umjetne stijene megju ljudima, koji 
bi se inače veoma dobro sporazumjeli. — Sans 
renomage, — ali naša je dražesna domaćica 
potpuno onoga tipa žena, kod kojih ja polu- 
čujem uvijek najbolje uspjehe. U ovome slu¬ 
čaju zbog te moje nesretne zadaće naravno 
ne će biti ništa. 

ELA Ne mislite li, da Vam baš taj Vaš zadatak 
daje posebne Šanse? — Opazi, da je izlanula gotovo 
previše, pa da izbriše taj dojam, prijegje odmah na drugi 
tema. Pardon ! Vi ste tu cijelu Klemenčićevu 
stvar sad pregledali malko pobliže. Kako Vam 
se čini? 

MARTINOVIĆ : Vi ste, milostiva, tako dobro upu¬ 
ćeni u sve, da Vam ne odajem nikakove služ¬ 
bene ni neslužbene tajne, ako Vam kažem, da 
se radi o posve običnom pronevjerenju . . . 

ELA : Mnogo? 

MARTINOVIĆ : Dosta. Za provincijskoga činov¬ 
nika kao što je Klemenčić dapače i vrlo mnogo. 
Čovjek se mora upravo čuditi, kamo je taj čovjek 

u tako kratko vrijeme metnuo toliki novac. 
Uostalom — kako se vidi — ovdje se živi veoma 
udobno, a valjda i inače dobro. Ogleda se po sobi. 
— Kanda se ne pita mnogo za visinu računa. 

ELA se smije : Ali niti za njihovu isplatu. 

MARTINOVIĆ : Za to se već brinu drugi. — Smijeh. 

ELA : Pa što Vam se čini, imade li kakova izgleda 
da se stvar izravna? 

MARTINOVIĆ : Vrlo teško. Slučaj je do zla boga 
zanemaren. Ja Vam ovdje nisam — kako bi 
se reklo — „vjesnik oluje”, već u neku ruku 
posljednji udarac, koji dolazi prije izvjesnih 
senzacija, kojima će se pozabaviti i šira javnost. 

ELA : A imaju li se te senzacije očekivati doskora? 

M AR TI NOV IĆ : Nažalost. 

ELA : I neodgodive su? 

MARTI NOV IĆ : Nažalost 1 

LEA : A zar se ne bi čovjeku mogla dati prilika, 
da popravi grijeh, — ako ima izgleda za to? 

MARTINOVIĆ : Nažalost — ne. Klemenčiću se 
dalo već i suviše prilike. Sve, što se zbiva u par 
posljednjih mjeseci, i nije drugo negoli „davanje 
prilike”, kojim se on i poslužio— ali u protivnome 
smislu. 

ELA: Ah, ah! To je i za mene novo ! 

MARTINOVIĆ: Upravo ta okolnost, da se radi 
o svotama, za koje nismo znali ni mi u Zagrebu, 
a koje su iščezle već poslije negoli je Klemen¬ 
čiću pružena prilika da izgladi neke diference, 
— upravo ta okolnost me sili, da postupam s 
potpunim pospješenjem. Moj je izvještaj već 
gotov, a senzacije se mogu očekivati već sjutra. 


f ELA : Ah, šteta, šteta ! — I ne će vam biti žao li¬ 
jepe gospogje Klemenčićke? 

MARTINOVIĆ : Neizmjerno ću je žaliti. — Vje¬ 
rujte mi, da se večerašnjemu pozivu ne bih bio ni 
odazvao, kad mi ne bi bilo do toga, da upravo 
pred njom unaprijed ublažim dojam onoga, 
što nažalost mora doći. 

ZLATA ulazi. Vidi se, da je za odsutnosti dotjerala svoju 
toaletu i frizuru. 

■ 

PRIZOR JEDANAESTI. 

ELA, MARTINOVIĆ, ZLATA. 

ZLATA : Gospodin će doktor oprostiti, što sam se 

I tako dugo zadržala. — Eli: Mala kućna ne¬ 
prilika. — Nadam se uostalom, da se gospodinu 
doktoru večeras ne žuri. 

MARTINOVIĆ : Ne, milostiva. Samo ako Vam moja 
nazočnost nije neugodna. 

ZLATA : O, molim. 

ELA : A mene ćeš ispričati. Ja moram ići. Ustaje. 
ZLATA : Ali, Ela, — što ti ne pada na um ! 

ELA : Dugo sam se zadržala. Moj me stari već ja¬ 
mačno čeka, a i djeca. 

ZLATA : Ela, — ti si mi obećala . .. 

ELA : Pa ti se valjda ne bojiš gospodina doktora? 
ZLATA : To ne, ali. . . 

ELA : Vas dvoje imate rekla bih — ozbiljnih 
razgovora, kod kojih mene i onako ne treba. 

ZLATA : Ja bih baš željela — 

ELA : No onda ću se kasnije vratiti. 

ZLATA : Ali svakako —. 

ELA : Nastojat ću. — Gospodine doktore ! 

MARTINOVIĆ ustane i poljubi Eli ruku. 

ELA : Vi vidite, da Vas se moja prijateljica boji. 
Budite s njom obzirni. 

MARTINOVIĆ : Možete biti mirni, milostiva. 

ELA na vratima tiho Zlati, koja ju pratila : Tvoj posao 
nije lak. Iskreno ti velim, Martinović nažalost 
nije opasan. Nastoj dakle . . . 

ZLATA : Dobro. Zbogom ! 

ELA ođilazi. 

PRIZOR DVANAESTI. 

MARTINOVIĆ, ZLATA. 

Čas neugodne šutnje. 

MARTINOVIĆ samo da nekako započne razgovor, upita: 
Što Vam je kazala vaša prijateljica? 

ZLATA u neprilici : Ništa. Ništa osobito . . . 

MARTINOVIĆ, koji je opazio kako je neumjesno njegovo 
pitanje : Molim, da mi oprostite moje pitanje, 
na koje — naravno — nisam imao nikakova 
prava. Tek mi se pričinilo, da je gospogja Golub 
tako se, mislim, zove vaša prijateljica — 

ZLATA : Da. 

MARTINOVIĆ : — spomenula moje ime. 

ZLATA još u većoj neprilici : Ali ne. Što Vam ne 
pada na um ! 

MARTINOVIĆ : Molim oprostite ! Onda mi se samo 
pričinilo. 

— Šutnja. :— 

ZLATA za čas : Ta vi ne kanite otići, gospodine 
doktore — ? 

MARTINOVIĆ ne zna, bi li to pitanje shvatio kao poziv da 
ostane ili da ode. — Ali ne. — Ili ... ? 

ZLATA : Zašto onda ne sjednete? 

MARTINOVIĆ : Učinit ću to vrlo rado. — Sjedne 
k manjem stolu. Ali onda morate i Vi učiniti isto. 
Namjesti joj jedan fotelj nedaleko sebe. 

ZLATA sjedne na posve protivno mjesto. 

MARTINOVIĆ : Ali — malko bliže bi to ipak smjelo 
biti. Što? 

ZLATA : Ne. — Moram Vam uopće priznati, da 
mi je sve to večeras vrlo — 

MARTINOVIĆ : Van s istinom ! . . . Dosadno i ne¬ 
ugodno . . . Računajte, milostiva, na to, da Vas 
potpuno shvaćam. Ja ću nastojati, da te ne¬ 
ugodne časove posvema skratim. 

ZLATA vidi, da je Martinović nakanio skoro otići : Vi 
ste me shvatili krivo, gospodine doktore. Htjela 
sam reći, da mi je večeras vrlo neprilično, ali ne 
zbog Vas, nego zato, što moj muž nije kod kuće. 

MARTINOVIĆ jedva sakriva neko ugodno uzbudjenje : Nije 
kod kuće? — Ah, ta to je odmah razlog da bu¬ 
demo malko bliži. — Ustane i sjedne bliže Zlati. 

, ZLATA : Ne, — nego to je razlog da sam Vas uopće 

pozvala ovamo. 

MARTINOVIĆ tumači njene riječi — kao i prije — na svoj 
način, pa je gotovo razdragan. Ah, to je dražesno ! 
S izvjesnom, ali ne pretjeranom toplinom : Ja sam odmah 
slutio, da u tako divnoj ženi kao što ste Vi, milo¬ 
stiva, ne može biti toliko leda, koliko ste ga htjeli 
pokazati u prvi mah. Hoće da primi njene ruke. 




ZLATA uzmakne rukama. Gotovo strogo : Ne varajte se, 
gospodine doktore ! Led uistini postoji, i ja Vas 
moram samo moliti, da ga ni ne pokušate otapljati. 

MARTINOVlC nešto u neprilici : Kako? Zašto? 

ZLATA kao prije : Trebam li Vam to istom reći? — 
Opazi, da su njene riječi neugodno dirnule Martinovića, 
pa doda blaže i s nekom koketerijom : Možda 1 zato, 
da se uistinu ne otopi... A to ne smije biti. 
Vi me razumijete, gospodine doktore —? 

MARTINOVIĆ, koji nikako ne može dovesti u sklad Zlatine 
riječi s njenim držanjem : Ne posvema, milostiva. 

ZLATA : Onda Vam moram reći jasnije. Ja Vas 
nisam pozvala zato, što moj muž nije kod kuće, 
nego zato, da Vam saopćim, da je otputovao. 

MARTINOVIĆ veoma neugodno preneražen: A, a, —ot¬ 
putovao? 

ZLATA : Nije Vam moja prijateljica spomenula 
ništa o tome? 

MARTINOVIĆ : Ni riječi. — Ali još čudnije mi je, 
da ni sam gospodin suprug nijednom riječi — 

ZLATA : Molim, da ovo ne shvatite krivo. On je 
morao otputovati sasvim nenadano. Kod kuće 
ga čekala vijest, da mu je otac — koji je već 
dugo teško bolestan — na umoru. 

MARTINOVIĆ ustane i načini dva-tri koraka: Fatalno ! 
Upravo u času, kad ga ovdje trebam više nego 
ikad ! 

ZLATA : On će se ubrzo povratiti. U najgoremu slu¬ 
čaju za tri četiri dana. 

MARTINOVIĆ : Četiri su dana mnogo vremena. 
Vi valjda naslućujete, milostiva, da moj posao 
s gospodinom Klemenčićem ne dopušta ovo¬ 
like odgode. 

ZLATA : On to valjda nije znao. 

MARTINOVIĆ : Bojim se, da je on to znao — i 
predobro. 

ZLATA : Pa što je mogao učiniti? Smrt ne pozna 
odgode, a oca ima svatko samo jednoga. 

MARTINOVIĆ : Stare i prokušane istine, koje ja 
nažalost ne smijem uvažiti. Dužnost mi nalaže, 
da se odmah pobrinem oko toga da osiguram 
povratak gospodina Klemenčića. 

ZLATA ga pogleda široko otvorenim očima : — Vi ćete ja¬ 
viti za njim-? I možda još na druga mjesta? 

MARTINOVIĆ : Što drugo mogu da učinim, mi¬ 
lostiva? 

ZLATA blizu besvjestici, krikne : Vi ste kadri učiniti 
što takovo ? Postupati s njim kao s kakovim 
zločincem ! 

MARTINOVIĆ : Ovu riječ ja nisam izustio, niti 
ne kanim. Ali shvatite, da mi nagli odlazak 
Vašega supruga i ono, što prema svojoj nesretnoj 
zadaći, koja me dovela ovamo, moram znati, 
— sili na skrajni oprez. 

ZLATA brižne u pomaman plač, iz kojega se jedva razabiru 
pojedine riječi : I Vi — Vi možete pomisliti, da je 
on pobjegao . . . Da je ostavio mene, — svoju 
ženu! . . . Vi u svojoj birokratskoj duši ne 
shvaćate, — ni ne možete shvatiti što je ljubav. 

MARTINOVIĆ pristupi k njoj i primi je za ruku. Vrlo nje¬ 
žno : Umirite se, milostiva. Vjerujte mi, da radim 
onako, kako bi na mome mjestu radio svaki 
pošten i — dakako — razuman čovjek. 

ZLATA veoma uzbudjena : Ali čovjek bez duše i bez srca! 
Kako biste inače mogli ovakovim užasnim sred¬ 
stvom razoriti egzistenciju jednoga čovjeka ! 

MARTINOVIĆ : Ali milostiva... Egzistenciju Va¬ 
šega supruga ne razaram ja, niti ikoje sredstvo, » 

koje moram upotrijebiti. Ona je već razorena, 
a razorio ju je Vaš gospodin suprug sam svojim 
lakoumnim postupkom. 

ZLATA uzrujana, kao prije : — To nije istina ! Zašto 
je bilo sve drukčije do jučer, do časa Va¬ 
šega dolaska? Zašto je taj pakao došao istom 
s Vama? 

MARTINOVIĆ : Ne dajte se smesti prividnostima ! 

To je sve zato, što se s gospodinom Klemen- 
čićem imalo mnogo obzira, što se do posljed¬ 
njega časa očekivalo, da će stvar urediti. 

ZLATA : Pa on će je i urediti. Dajte mu samo vre¬ 
mena ! Ta on nije ni otišao samo da posjeti 
oca, nego da od njega dobije novaca. Vi shva¬ 
ćate, da otac — imućan čovjek — ne može do¬ 
pustiti, da mu propane jedino dijete. 

MARTINOVIĆ : To je sve moralo biti već odavna 
gotovo. — Da je na moje, ja bih gospodinu 
Klemenčiću dao još vremena, kolikogod ga treba. 

Ali oni, koji me šalju, misle, da ga je imao i 
odviše ! 

ZLATA : Pa što će biti onda ? — Očajno : — Oh, 
smilujte se ! Pomozite mu ! Ne dopustite da 
ovako jadno nastrada ! 

MARTINOVIĆ : Što ja mogu da učinim? — Moja 
je dužnost pregledati kako stoje stvari povje¬ 
rene gospodinu Klemenčiću i javiti sve u Zagreb. 

Ostalo više nije u mojoj ruci, jer dolazi kao dan 
iza noći. 

ZLATA s posljednjim tračkom nade : A jeste li javili ? 

MARTINOVIĆ : Nisam, ali — 

ZLATA laglje : Oh, hvala Bogu ! Onda još nije sve 
propalo. Vi i ne ćete javiti. Zar ne, da ćete usli¬ 
šati moju molbu i odgoditi sve dok se ne vrati 
Stanko . . . 

MARTINOVIĆ veoma obzirno: Veoma žalim, ali ovu 
Vam želju ne mogu ispuniti. Oni u Zagrebu 
znadu, koliko vremena treba da se stekne ne- 
dvouman sud. Bojim se, da me u hotelu već 
čeka brzojavka, da smjesta javim, što je 
na stvari. 

ZLATA : I onda morate javiti? I sve kako jest? 

MARTINOVIĆ: Što mislite, milostiva! 

ZLATA : A kad biste javili, da je sve u redu —? 

MARTINOVIĆ : Ali, milostiva, — kako bih-! 

ZLATA : Pa to ne bi bila neistina. Bit će sve u redu, 
samo dok se vrati Stanko. 

MARTINOVIĆ : Prije svega — moja je dužnost 
javiti kako se imade stvar ovaj č a s, jer — 
čini se — da je upravo to od važnosti. A onda 
— on sjedne na svoje prvo mjesto — kad bih — 
recimo — i javio, da je sve u redu, a ne 
bi bilo — —? 

ZLATA : To ne može biti ! 

MARTINOVIĆ : Oprostite ! Praksa pokazuje u ovome 
slučaju upravo protivno. 

ZLATA : Ona ne pokazuje ništa! — Još nikad nismo 
bili u ovakovoj stisci, pa nismo ni poduzimali 
ovako ozbiljnih koraka. 

MARTINOVIĆ : A tko Vam jamči, da ti koraci vode 
k cilju? — Vi dopuštate, da bi put Vašega go¬ 
spodina supruga mogao biti kakovim slučajem 
i uzaludan. A što bi bilo onda sa mnom?- 

Ne, ne, milostiva. O toj žrtvi ne može biti n* 
govora. Moja mi je služba za to odviše sveta- 
Sveta — ne možda zato, što bi s njom bila spo¬ 
jena kakova osobito plemenita ili uzvišena za¬ 
daća, — što ja sebi i ne umišljam, — nego 
sveta zato, što mi pruža, i što mi jedina može 
pružiti sredstva potrebna za moj život, koji 
ipak ljubim nada sve. Nikakovoj ideji — pri¬ 
jateljstvu recimo, ili čovječnosti, — nikakovoj 
osobi za volju ne bih mogao doprinijeti ovu 
veliku žrtvu. 

ZLATA : Dakle, naravno, ni meni . . . 

MARTINOVIĆ : Kakogod se ne bih rado pokazao 
negalantnim, moram priznati, da mi odgovor 
nije težak. Naravno : ni Vama. 

ZLATA nakon kratke šutnje. S izvjesnim prkosom poraženili : 
Eto, to sam upravo htjela znati. 

MARTINOVIĆ obzirno: Pa to ste mogli naslućivati. 

ZLATA promijenjenim tonom; samosvijesno, jer vidi da prošnja 
više ne bi koristila : — Prema onome kako ste 
se malko prije ponijeli prema meni? 

MARTINOVIĆ pogogjen : Kako, molim? Skine cviker 
i otire ga rupcem. 

ZLATA : Ne sjećate se više? Ne držite li, da biste 
bili za čas klečali preda mnom i prisizali mi, 
da ste podobni učiniti sve za mene, — kad bih 
Vam kazala samo jednu prijaznu riječ? 

MARTINOVIĆ : Priznajem. — I bio bih spreman 
učiniti sve, — osim ovoga, što ste netom 
zatražili. 

ZLATA s koketnim posmijehom : Mislite li, da biste imali 
vremena ovako ograničavati ovo „sve”? 

MARTINOVIĆ s dostojanstvom: Posve sigurno. 


ZLATA kao prije, uz osobit naglas : Pa i onda kad bih 
bila pošla vrlo daleko, — što kraj muža, kakav 
je moj, ne bi bilo ni tako teško — -—? 

MARTINOVIĆ naliče cviker. Nemirno : Tja — jamačno, 
ni onda. U današnje vrijeme mora razum nad¬ 
vladavati i najburnija čuvstva. 

ZLATA : On će ih i morati nadvladati. 
MARTINOVIĆ : Zašto to ističete? 

ZLATA gotovo obijesno : Jednostavno zato, što ne bih 
žrtvu, koju ste mi tako teška srca uskratili, 
mogla ni primiti. Mi je — hvala Bogu ■— niti 
ne trebamo. Moj muž nije otputovao. On imade 
novac već u džepu, i sjutra je njegova stvar 
uregjena.' '• 

MARTINOVIĆ u čudu : Ah, ah ! —Vjerujte mi, da mi 
je Spao težak kamen sa srca. Njegove riječi popri¬ 
maju odmah drugi, laki ton. — A1 recite mi, do bi¬ 
jesa ! čemu ste me tako mučili? 

ZLATA : Čemu? Da Vam pokažem koliko požrtvov- 
nosti ima u Vas, i na čemu bih bila gradila, da 
sam povjerovala Vašim slatkim riječima! 

MARTINOVIĆ ; No, to Vam je zbilja uspjelo! 

ZLATA : Megjutim — Vi vidite, da ova šala nije 
bila jedina svrha mojim riječima, zar ne? Ja 
sam Vas zbilja htjela zamoliti za jednu uslugu, 
ali mnogo manju od ove, koju sam hotimice 
učinila većom samo da Vas iskušam. 

MARTINOVIĆ : Alta bi usluga bila —? 

ZLATA : Da ne javite u Zagreb, da ste našli manjak. 
Ta i onako će sjutra biti sve u redu. 

MARTINOVIĆ: Bude li sve u redu, javit ću da 
sam i našao sve u redu. To je svakako mnogo 


manja žrtva. Ali milostiva — prikuči se k njoj, 
pa će mekano, ponekud intimno : nikakova Žrtva bez 
nagrade. Za manju žrtvu manja nagrada. 

ZLATA : Kakova, mislite? 

MARTINOVIĆ čeznutljivo: Jedan cjelov — mislim 
ne bi bio odviše . . . — Hoće da obujmi i poljubi 
Zlatu. 

ZLATA se brzo makne na drugi kraj sofe. Gnjevno, ali ne 
odviše : 0, — usudite se samo ! 

MARTINOVIĆ se okrene i učini dva tri koraka: — Onda 
ću javiti, da nisam našao sve u redu, nego da je 
sve učinjeno tek u posljednji čas. To je razlika, 
koju će Vaš gospodin suprug osjetiti neugodno 
u svojoj karijeri, a naravno s njime i Vi. 

^LATA • I Vi ste to podobni zbilja učiniti ? 

MARTINOVIĆ : Bez šale. — Laž, koja ne vrijedi 
poljupca s ustiju lijepe gospogje, bolje da se i 
ne kaže. Onda je ipak istina vrednija. 

ZLATA rezignirano : Evo dakle... Ali samo jedan. 

MARTINOVIĆ sjedne do Zlate obujmi je jednom rukom oko 
pasa, a drugom privine njenu glavu : Samo jedan . 

— Dugi, omamni poljubac. — 

ZLATA tiho i nemoćno : Dosta . . . dosta 

MARTINOVIĆ vruće i strastveno: Još jedan... još 
samo jedan . . . Privine je opet k sebi i ljubi je dugo 
i mameno. Onda sa zanosom, privinuvši je još jače k sebi : 
Oh, slatka . . . divna . . . ! Tko bi vjerovao, da 
ljepota može natkriliti i samu sebe . . . ! 

ZLATA se osvijesti. Ljutito: Pustite me ! — Vi ste 
ogavan čovjek ! 

MARTINOVIĆ se malko odmakne: Zašto mi to kažete? 

ZLATA blaže : Ta što Vi sve sebi ne dopuštate — 
za ovu malenkost ! 

MARTINOVIĆ : Pa zašto ne tražite više? Zašto 
ne tražite sve, što Vam mogu dati, pa makar i 
moj život! 

ZLATA : No, dopustite . . . Malko prije sam tražila 
ipak nešto manje nego Vaš život, — pa kako 
ste me odbili ! 

MARTINOVIĆ : Nisam znao kako su slatka Vaša 
ustašca. 

ZLATA : A da ste znali, biste li onda učinili, što 
sam Vas molila? 

MARTINOVIĆ sa žarom: Da ste mi obećali nebo, 
koje ste mi dali netom naslutiti, — bih ! 

ZLATA : Čujte . . . bez fraza i bez šale : moj je muž 
zbilja otputovao. Ono, što sam Vam govorila 
prije, potpuna je istina. 

MARTINOVIĆ : Vi me želite iskušati? 

ZLATA : Nažalost ne. 

MARTINOVIĆ ni ne čekajući odgovor: Želite li me 
iskušati ili ne : — hoćete li biti moja? 

ZLATA : I Vi biste onda odvratili od nas ovu po¬ 
gibao ? 

MARTINOVIĆ : Vjerovao bih, da će se Vaš suprug 
vratiti i urediti sve. Javio bih, da je sve uregjeno. 

ZLATA sva razblažena : Zbilja? Vi biste to učinili? — 
Oh, kako ste vi krasan, plemenit čovjek ! — 
Baci mu se na prsi i prepusti se opet njegovim cjelovima. 

MARTINOVIĆ izljubivši je do besvijesti, na vrhuncu ek¬ 
staze, dahne : Dakle . . . ? Gleda je pogledom punim 
požude. 

ZLATA otvori oči, shvati ga i krikne : Ne ! — — Što me 
gledate tako? Nastoji se istrgnuti iz njegovih ruku. 

MARTINOVIĆ je još jače privine k sebi. 

ZLATA upotrijebi svu snagu : Ne ! ne ! Pustite me u miru! 

MARTINOVIĆ videći, da mu je trud uzalud, pusti Zlatu i 
povrijegjen u svome ponosu dometne tonom, koji ne do¬ 
pušta nikakove sumnje o njegovoj nakani : Onda . . . 

ZLATA razumije. U njenoj se duši razvije kratka borba. Onda 
će gotovo u suzama: Ne ! ne ! — Vi ne znate 

koliko ljubim svoga muža ... Jer da znate, Vi 
ne biste mogli tražiti od mene ovoliku žrtvu. 

MARTINOVIĆ : A moja žrtva? Mislite li, da je 
manja? — Shvaćate li, da ja ne preuzimljem tek 
odgovornost, nego krivnju na sebe? Da svoju 
sudbinu vežem uz sudbinu Vašega muža, a to 
je žrtva, koju ne bih doprinio ni za koga, do 
li za Vas ... — Približi joj se opet. Licem u lice : 
Dakle . . .? 

Na hodniku zazvoni. 

MARTINOVIĆ naglo ustane i načini dva tri koraka. Tonom 
čovjeka, koji hoće da predusretne iznenagjenju, što mu 
se sprema : To je on. 

ZLATA sa živom čežnjom : Oh, kad bi bio . . . ! — 
i doda beznadno : Ali — Ustane i ide prema vratima. 

MARTINOVIĆ shvati cijeli položaj. Dakle zbilja . . . 

Sa hodnika unigje TONKA s brzojavkom u ruci. 

PRIZOR TRINAESTI. 

MARTINOVIĆ, ZLATA, TONKA. 

TONKA : Podvornik iz gospodinova ureda. Pita 
je li ovdje gospodin, čija je ovo brzojavka. — 
Predaje brzojavku Zlati. 

ZLATA pročita naslov. Gospodine doktore. -— Predaje 
brzojavku Martinoviću. 

MARTINOVIĆ otvori i čita. Odmah... 

TONKA : Bi li podvornik pričekao na odgovor? 
MARTINOVIĆ : Hvala. Odnijet ću sam. 

TONKA odilazi. 

PRIZOR ČETRNAESTI. 

MARTINOVIĆ, ZLATA. 

MARTINOVIĆ : Treba se odlučiti. . . 

ZLATA : Što ćete javiti — ? 

MARTINOVIĆ : Što Vi želite. Želite li, da javim 
istinu, poletjet će još nekoliko ovakovih — 

— misli brzojavku, koja mu je u ruci — kojekuda. 
Jedna će zalutati i ovamo i Vi ćete znati, da 
je došao konac kraju . . . Želite li da javim laž, 

— ja ću je javiti, i sjutra će opet sjati sunce 
kako je sjalo i prije. — Spremi brzojavku u džep. 

ZLATA sjela megjutim sva slomljena na svoje prijašnje mjesto: 
— Zašto me mučite, zašto me mučite . . .? 

MARTINOVIĆ joj se prikuči iza naslanjala i uhvati njenu 
glavu. — Vi mučite mene. Sa strašću, koje više ne 
može ukrotiti : Oh, da znate kakav ste plamen ras¬ 
pirili u meni. . . Taj plamen ne može utrnuti 
do li pod ledom mržnje, što sam Vam donio pro¬ 
past ... ili pak u Vašem zagrljaju . . . Dakle . . .? 

ZLATA prikloni nemoćno glavu prema njemu. Dahne jedva 
čujno ; Da . . . 

ZAVJESA. 


TREĆI CIN. 

Pozornica kao u drugome činu. 

Popodne; četiri dana kasnije. 

PRIZOR PRVI. 

ZLATA, TONKA, onda MARTINOVIĆ. 

ZLATA u kućnoj haljini, unišla upravo iz jedaće sobe. Zlovoljno 
Tonki, koja stoji kraj vratiju : Neka unigje. 

TONKA izlazi. Za čas ugje 

MARTINOVIĆ, te se ležerno nakloni. 

ZLATA : Dobar dan. 

MARTINOVIĆ prigje k njoj i hoće da joj poljubi ruku. 

ZLATA naglom kretnjom istrgne svoju ruku iz njegove i okrene 
se licem od njega. 

MARTINOVIĆ : Oho ! — Danas ni ručicu ? 

ZLATA : Budite zadovoljni, što sam Vam uopće do¬ 
pustila da ugjete. 

MARTINOVIĆ : O, — ja i jesam ! Držao sam stalno, 
da ćete se javiti bolesnom — kao ono jučer — 
ne, prekjučer. 

ZLATA : To više nije nužno. Više nisam u Vašim 
rukama. Laž, koja me držala u Vašoj vlasti, 
postala je istinom. 

MARTINOVIĆ tobož nehajno : Da, — čujem . . . Go¬ 
spodin se suprug dakle vratio? 




ZLATA : Sinoć, kako sam Vam javila. 

MARTINOVIĆ ; I sa svim onim, po što je išao? 

ZLATA : Sa svim — do posljednjega novčića ! 

MARTINOVIĆ se nasloni na sofu. Ravnodušno : Lijepo ! 

ZLATA : Zar Vas to nimalo ne veseli? 

MARTINOVIĆ : Ta — veseli me. Veseli me, jer 
je sad konačno spao s mene velik teret, koji 
sam zbog Vas preuzeo na sebe. Ali me opet 
žalosti, i to veoma žalosti, jer je sad konac možda 
najljepšim časovima moga života . . . 

ZLATA : Stidite se ! Vi nazivljete najljepšim časo¬ 
vima svoga života one, što ste ih proživjeli sa 
ženom, koju ste upravo oružjem u ruci — i još 
kakovim oružjem ! — prisilili da bude Vaša, 
a koja vas mrzi iz dna duše ! 

MARTINOVIĆ ; Oho, — zar je tako djelovao po¬ 
vratak gospodina supruga? 

ZLATA : Kako? Zašto? 

MARTINOVIĆ : Za njegove odsutnosti niste mi 
govorili tako. 

ZLATA : Nisam Vam govorila, jer sam Vas se bojala. 
Jer sam znala, da je njegova sudbina, a po tome 
i moja, u Vašoj ruci. Ali ćutjela sam isto, što 
ćutim i sad. 

MARTINOVIĆ : Veoma žalim ... No u mene vam 
— ne znam da li srećom ili nesrećom — nema 
toliko tankoćutnosti, da biste mi ovim rije¬ 
čima mogli pokvariti moj užitak. — Kad 
Vas gledam ovakovu, punu života i neslućenih, 
slatkih tajni... i pomislim, da ste bili moji, 

. . . doista ne dospijevam da razmišljam o tome, 
jesu li sredstva, kojima sam Vas približio sebi, 

bila dopuštena ili nisu. — Megjutim, Vi ćete mi 
priznati, da je i moja žrtva bila velika, gotovo 
dostojna Vaše. Ono, što sam ja učinio za Vas, 
ne bi tako skoro učinio nitko, pa ni za cijenu, 
koja je zapala mene. 

ZLATA : Ne govorite tek koješta! Ne prikazujte 
se nekakovim junakom, gdje ste se u čitavoj 
stvari pokazali — mogu Vam sad otvoreno reći 

— pravom kukavicom ! 

MARTINOVIĆ : No, — taj naziv, mislim, ipak 
nisam zaslužio. Izvadi cigaretu iz etuia. Vi dopu¬ 
štate ? Zapuši ne čekajući dozvole. 

ZLATA : Vi mislite. Ali kod toga zaboravljate na 
onu nervoznost, na onaj kukavni strah, što 
Vas je spopao kad su se poslije prvog zanosa, 
u kojem ste poslali vijest u Zagreb, počele opet 
javljati sumnje hoće li se moj muž vratiti ili 
ne će. Tako ste vjerovali mojim riječima. 

MARTINOVIĆ otpuhne dim : Oprostite . . . 

ZLATA : Koliko ste me namučili s tim ! Ostali ste 
ovdje i dolazili ovamo ne zato što Vam je bilo 
do mene, nego zato da na čas zaboravite na. 
posljedice svoga — kako ste ga sami nazvali 

— „lakoumnoga” čina. 

MARTINOVIĆ : U tome se možda ipak varate. 

ZLATA : Niste li sami govorili tako? A da i niste, 

— jučerašnje popodne Vas je sasma. raskrinkalo. 
— Prošlo je tek nekoliko sati od časa, kad se 
imao vratiti moj muž, a Vi ste već očajali. Došli 
ste na misao da prijavite i njega i sebe. 

MARTINOVIĆ : Ništa nego čin opreza. Ako bi 
bilo već sugjeno karijeri da ode do bijesa, neka 
bi ostala barem egzistencija. 


ZLATA : Veoma mudro ! Premudro, a da bi moglo 
biti i junački. — Pa onda ono s Gunčićkom ! 

MARTINOVIĆ: Ali molim Vas! Ja mislim, da taj 
susret ni Vama nije bio ugodan. Pogotovu u 
času, u kojem je ta žena — ne znam da li slučajem 
ili krivnjom Vaše služavke — unišla. 

ZLATA : Taj je čas upravo uslijed Vašega smiješnoga 
bijega postao sumnjiv. 

MARTINOVIĆ : Oprostite, — ona je već prije znala, 
da Vašega supruga nema kod kuće. 

ZLATA : Ali ona je znala i to, da ste Vi kod mene 
Ona je tražila Vas — kod mene! Vidite 
li, kud ste me doveli? 

MARTINOVIĆ, kojemu je vrlo neugodno, nastoji svesti raz¬ 
govor u drugu kolotečinu : Bilo kako! Svakako je istina, 
da je veoma nužno, da se Gunčićki smjesta 
dade njezino. Ne samo zato, što bi ona mogla 
prirediti Vama neugodnosti kod gospodina su¬ 
pruga — 

ZLATA : I Vama —. Jamačno ste najprije mislili 
na sebe. 

MARTINOVIĆ ustrpljivo : Recimo... — nego i zbog 
njega samoga. Htio sam upravo o tome govoriti 
s njim. 

ZLATA ga pogleda začugjeno : Sa Stankom ? — Ne. 
Ostavite to meni. I ja sam razmišljala o tome. 
— Za Vas će biti najbolje, da otputujete prije 
negoli se sastanete sa Stankom. To će valjda 
najbolje odgovarati i Vašoj junačkoj naravi. 

MARTINOVIĆ povrijegjen : Ali oprostite! Ja ću Vam 
dokazati, da mogu uvijek stajati pred licem 
Vašega supruga. 

ZLATA : Ja ću Vam to vjerovati i na riječ — Bez 
šale : otputujte što prije i vratite se za osam, 
četrnaest dana, ako smatrate nužnim da uopće 
razgovarate s njim. 

MARTINOVIĆ : Ne. — Ja ću Vam dokazati, da ga 
se ne bojim. 

: Ali kad Vas molim . . . Mislite li, da mi 
je do šale? Ne shvaćate li, da bi Vaš susret s njim 
ovaj čas bio veoma nezgodan? Jedna riječ . . . 
jedan pogled. . . Naša savjest nije čista. — 
A i on. . . možda sluti štogod, možda je već 
štogod i dočuo . . . 

MARTINOVIĆ: Mislite li ? — Ja, — u tome ću slu¬ 
čaju naravno — učiniti onako, kako je Vama 
zgodnije. Ali — ide prema Zlati; s posmijehom : — 
usluga za uslugu ... Toplo i intimno : Zlata . . . 
nas smo dvoje u ovo nekoliko dana proživjeli 
toliko toga. . . kao da smo bili cio život za¬ 
jedno . . . Bilo je boli i patnja, pod kojima 
smo se svijali kao u grču, ali je bilo i časova, 
kojih ne ćemo zaboraviti nikada . . . Barem ja 
ne ću. - Nama se rastati. . . Možda zauvijek . .. 
Jedan cjelov, Zlata, za rastanak . . . ? Obujmi je 
oko pasa i hoće da je poljubi. 

ZLATA mu se otme. Odlučno : Ne ! — Što Vam ne pada 
na pamet! Nikad, nikad više ! — — Onda naje¬ 
dnom klone na jedan stolac i brižne u gorak plač. — Što 
ste učinili od mene? Što ste učinili od mene . . . 

MARTINOVIĆ stoji čas ne znajući što da uradi. Onda prigje 
[k njoj i privine je k sebi. Veoma nježno: Ali, Zlata , . . 
što sam učinio? Ta ti znaš, da te ljubim košto 
nikad nijednu nisam ljubio . . . 

ZLATA kao prije : S kakovim mu licem mogu pogledati 
u oči... Kako mogu ostati dalje kod njega.. . ? 

MARTINOVIĆ : Ali, Zlata ... To će se sve urediti. 
— Ja Vas nažalost nikako ne mogu povesti sa 
sobom. Ta sablazan . . . 

ZLATA : Znam, da ste za to prekukavni. Ali ja to 
i ne tražim od Vas, jer Vas mrzim, mrzim 
mrzim ! 


— U hodniku megjutim zazvoni. -— 


MARTINOVIĆ odskoči naglo prema sredini sobe : — Ali, 
umirite se, molim Vas. Evo, netko dolazi. Možda 
je Vaš suprug. 


ZLATA : Neka dogje ! Priznat ću mu sve i učiniti 
svemu kraj. 


MARTINOVIĆ : Oprostite, — u tome slučaju Vas 
moram ostaviti, jer u ovome raspoloženju bilo 
bi doista ludo da se sastajem s njim. — Od® naglo 
u jedaću sobu i zatvori vrata za sobom. 


U isti čas unigje TONKA. 


PRIZOR DRUGI. 

ZLATA, TONKA, onda ELA. 

TONKA : Milostiva Golub pita, smije li unići. 
ZLATA : Neka izvoli. 

TONKA izadje. 

ZLATA ustane, pogje do zrcala, otare oči i napraši lice. 
ELA ulazi. — Dobar dan, mala! — Smetam li? 
ZLATA ide prema njoj, pruži joj ruku. — Ne. Izvoli Samo. 
ELA : Dakle — Stanko se povratio? 

ZLATA : Jest. Sinoć u osam sati, kako sam ti javila. 

ELA : S uspjehom, naravno? — Stari se dakle ipak 
dao skloniti na to da zaduži dobro? 

ZLATA ; Nije bilo druge. 

ELA : I ostao živ? 

ZLATA : Teškom mukom. Nije čudo. Ovoliki teret ! 
Pa onda sve ovo sa Stankom, u kojega je 
vjerovao kao u Boga . . . Udarila ga kap. Moglo 
se slutiti. Jedva su ga vratili životu. 

ELA : Ah, ah — što ti ne pripovijedaš . . . No, sad 
je svršeno, sad se ipak laglje diše, što? 

ZLATA : Diše se . . . Nije nam barem svaki čas uže 
za vratom. — Nugja Eli stolac. — Izvoli. 

ELA : Dopusti, da se malko ogrijem. — Sjedne kraj 
peći. — Pa kako inače? Ti se ne ljutiš, što ovih 
dana nisam bila kod tebe? — Sa značajnim posmije- 
hom : Znaš, Martinović . . . Nisam htjela smetati. 

ZLATA : Molim te, ne spominji mi toga. — Ela, vrlo 
je ružno, da si me u najtežim časovima moga 
života ostavila samu. 

ELA kao prije : Ali, draga, oprosti ! Ovi su časovi 
bili takovi, da bi svatko treći bio sasvim suvišan. 

ZLATA : Lako se tebi šaliti. Ali da znaš kako je 
meni. . . Očajno : Ela, ja sam jamačno najpo¬ 
kvarenija žena na svijetu. Što sam učinila . . . 
što sam učinila . . . ! 

ELA: Molim te, nemoj pretjeravati. Ti bez potrebe 
plašiš samu sebe. — Pomisli samo, što su ura¬ 
dile tolike druge ! 

ZLATA : Pa zar da se i ja brojim megju „tolike 
druge” ? 

ELA : Ovaj si čas kazala, da si i gora od njih. 

ZLATA : I jesam ! Jer — komu su one to učinile ? 
Muževima, koji i ne zaslužuju drugo. A Stanko, 
koji me tako ljubi, koji je sve, što je bilo, i učinio 
samo zbog mene... Ja ne zaslužujem, nego 

da me protjera ili — —. Pa ipak — dopuštam 
da me grli i cjeliva i još se kod toga pretvaram, 
kao da nije ništa ni bilo .. . Oh, Ela, — ja toga 
ne ću moći podnositi! Ja ću se ubiti, ili bilo 
kako učiniti svemu kraj . .. Sjedne k manjemu stolu 
i zarije lice megju dlanove. 

ELA pogje polagano prema njoj i gladi joj kose : Ali, Zlata, 
što ti ne pada na um ! Ubiti se ! No! — — 
Meni se čini, da ti bulazniš. Nenadani doga- 
gjaji ovih dana djelovali su nepovoljno na tvoje 
živce. Tebi treba mira i odmora. Kad progju 
ovi prvi dojmovi, ti ćeš o svemu suditi drukčije. 
Smijat ćeš se onomu, rad čega bi sada mirne 
duše pohrlila u smrt. 

ZLATA: Nikad! Nikad! Nitko ne će te ljage ski¬ 
nuti s mene ! — — Ti ćeš se dakako smijati. 
Tebe se sve to i ne tiče. Zato si i dovela toga 
čovjeka ovamo i upravo me rinula u njegov 
naručaj. 

ELA : Oprosti! Tako ne ćemo razgovarati. Toga 
ja nisam učinila. 

ZLATA : Učinila si. Ostavila si me samu s njim, 
gdje si znala kakav je i slutila, da mu ne ću 
moći odoljeti. 

ELA : Otkud sam ja to mogla slutiti ? Pa kakova 
korist meni otuda ? — Sve, što sam učinila, 
učinila sam samo zato, što sam ti prijateljica, što 
sam vidjela, da si u nevolji, iz koje ti je sva¬ 
kako trebalo pomoći. Što si se ti dala odvesti 
možda predaleko, tome nisam ja kriva. Ti si 
sama morala znati, što tvoja savjest može pod¬ 
nijeti, a Što ne može. —- Ide na svoje prijašnje mjesto 
kraj peći i sjedne. — Uostalom, kažem ti, mala 
se pustolovina ne smije shvatiti tako tragično. 

Osobito, gdje je s njom skopčana tako znatna 
cijelj. Kolike su to isto počinile za lijepu toa¬ 
letu, za jedan šešir ! A kod tebe ? Misliš li, da 
bi tvoj muž uza sav svoj trud danas šetao slo¬ 
bodan i s ovim osjećajem sigurnosti, da nije bilo 
tvoje žrtve ? 

ZLATA nešto mirnija : Vjerujem, da ne bi. — Ali što 
će biti kasnije ? Što će biti, ako dozna sve ? 

ELA : Otkud da dozna ? Od mene ? Ili od Marti- 
novića ? Na diskreciju ljudi kao što je on, možeš 
računati uvijek. Nije lud, da ide potkapati temelj 
svojih uspjeha. 

ZLATA : Ali ljudi su vidjeli, da je dolazio ovamo. 

ELA : Pa onda ? Zar nije slobodno dolaziti u pohode ? 

ZLATA Ah, Ela, — ja se nikako ne mogu oteti 
pomisli, da Stanko sluti sve. Vidim to po čita¬ 
vome njegovu držanju. 

ELA : Ali, molim te. To sve nije nego plod tvoje 
ugtijane mašte. To dolazi uvijek kad čovjeku 
nije savjest posve čista. 

ZLATA : Ali ja to razabirem i iz njegovih riječi, 
koje ipak ne mogu biti plod moje mašte. 

ELA : Iz kakovih riječi ? 

ZLATA : Pitao me već nekoliko puta, zašto ga više 
ne ljubim kao prije. 

ELA : Fraza! Zaljubljeni ljudi uvijek govore tako. 
To ne znači ništa. 

ZLATA : A ako ipak znači ? Ako on ipak sluti, što 
se zbilo ? . . . 

ELA : Onda nema druge nego tajiti, uporno tajiti. 

ZLATA : Ela, ja to ne ću moći. Ja još nemam to¬ 
liko iskustva u životu i nisam otvrdnula kao 
ti. Ja bih se odala i nehotice, a onda bi istom 
Stanko vidio, kako sam duboko pala. — Ne, 
ne ! Radije ću kleknuti pred njega, obujmiti 
mu koljena i priznati sve. On će vidjeti, da 
ljubim samo njega, da sam samo iz ljubavi 
prema njemu učinila sve ono. I on će mi opro¬ 
stiti. Bit ću pred njim opet čista, kao što sam 
bila . . . 

ELA ustane i šeće po sobi : Molim te, prestani s tim lu¬ 
dorijama. Postat ćeš u njegovim očima čista, ako 
mu priznaš, da nisi čista! Tko će tu logiku 
razumjeti ? — Olakšat ćeš svoju savjest, to 

priznajem, ali ćeš otvoriti megju vama jaz, 
kojega nitko više premostiti ne će. Ti ne po¬ 
znaš muškarca. On će ti oprostiti sve, ako se 
pokaješ, ali ovu uvredu — nikada! 

ZLATA hoće nešto da kaže. 

ELA : Šuti, molim te. Tvoj Stanko — naravno — 
nije taki! U njemu nema životinje, nego samo 
angjeo 1 — Kažem ti, on ne bi bio što jest, kad 
bi bio drugačiji negoli su ostali. Kad bi ti on 
ovo mogao oprostiti, onda bi najjasnije do¬ 
kazao, da mu nije do tebe, — onda zbilja ne 
bi zaslužio drugo, nego da mu svaki mjesec 
prirediš po jedan ovaki tjedan. 

ZLATA : Oh, Ela, — pa što da učinim . . . Što da 
učinim ? . . . 

ELA : Već sam ti kazala : Šuti! Pusti, da vrijeme 
izliječi rane borbe, koja se morala izvojevati. 

ZLATA : Ja ne mogu ! Ja ne mogu ! Priznat ću mu 
sve. Neka radi sa mnom što ga volja. Samo 
neka bude svemu kraj. 

ELA prigje k njoj : Ti si luda. Ti si posve luda ! -- 

Uostalom, ako baš hoćeš škandala, reci mu ! 
Radi što te volja. 

— Na hodniku zazvoni. — 

Evo ti ga baš U zgodan Čas. — Šutnja. Na hod¬ 
niku se čuje Klemenčićev glas. — Jest ! — Zlata, čuj 
moju posljednju. Dopusti, da se s njim poraz- 
govorim, da sama vidim, naslućuje li štogod ili 
ne. Ipak bi bilo nečuveno glupo, objesiti mu či¬ 
tavu stvar na nos, ako o njoj nema ni pojma. 

ZLATA sabravši se : Molim te, Ela, govori. 

KLEMENČIČ ulazi s hodnika, mrk i snužden. 

PRIZOR TREĆI. 

ZLATA, ELA, KLEMENČIĆ. 

KLEMENČIČ zatvarajući vrata za sobom : Dobar večer ! 
Opazi Elu : Dobar večer, Ela ! — Ide prema njoj 
i pruži joj ruku. 

ELA : No, — kako si ,,junače”? Živ? — Uza sav 
strah, s kojim si polazio u boj, vraćaš se — 
kako čujem — ipak kao pobjednik. 

KLEMENČIĆ : . . . Kao pobjednik? — Ta da. Našao 
sam sve, što sam tražio, tek što sam uzato 
izgubio sebe i sve, što — 

ELA : No, no. Ostavimo tužaljke ! Koja je bitka bez 
gubitka? — Ali to ćeš priznati, da ti je sad malko 
drukčije pri duši, i da nešto hvale za to ide i 
mene, što sam te nagovorila na odlučni korak. 

KLEMENČIĆ : Drukčije mi je pri duši, priznajem, 
jer sad je ipak koječemu u meni i oko mene konac. 
Pa onda hvala i tebi ! Stisne Eli ruku. Zlati: — 


r . — 

— Molim te, Zlata, je li naloženo u mojoj sobi? 
Nisam još poslije povratka pisao kući. Treba 
da to još svakako večeras učinim. 

ZLATA ustane : Strpi se samo časak. Odmah ću reći 
djevojci. — Ide kroz stražnja sobu napolje. 

PRIZOR ČETVRTI. 

ELA, KLEMENČIĆ. 

KLEMENČIČ sjedne k većemu stolu, izvuče ladicu i premeće 
po njoj nekake papire : — A Što radi Golub? Nisam 
ga dospio danas posjetiti. 

ELA : Obične stvari. Tuži se vazdan na prilike, 
kojih i onako ne može promijeniti. — Nego, čuj 
me. Meni se čini kao da nisi baš osobito odu¬ 
ševljen sa svoga uspjeha. 

KLEMENČIĆ : U ovim prilikama da budem odu¬ 
ševljen? 

ELA : Pa te su se prilike u posljednja četiri dana 
samo poboljšale. — Kako si ti to mislio, kad si 
kazao, da si izgubio sebe i — što još? 

KLEMENČIĆ : Pa zar nisam izgubio toliko toga, 
što je svakomu na svijetu najmilije? 

ELA : Što na primjer? 

KLEMENČIĆ : Na primjer roditelje. 

ELA : Pa otac ti je ostao živ, a za majku nije ni 
bilo pogibelji. 

KLEMENČIĆ : Ostao je živ, ali sa žalcem u srcu, 
koji će ga i u grob spremiti. Bolje bi bilo, da 
ga više i nema . . . Znaš li ti, što to znači ocu 
svome i majci svojoj priznati ono, što sam ja 
morao priznati; razoriti u njima svoju svijetlu 



sliku, što su je nosili u sebi od najranije moje 
mladosti . . .? I onda im spremiti pod konac 
života ovakovu „bezbrižnu” starost. . . ! 

ELA : Shvaćam, da je to gorko. Megjutim, oni su 
ti oprostili. Ako i ne riječima, ali u srcu ja¬ 
mačno. Ako li pak nisu, — vrijeme će i udaljenost 
učiniti svoje. 

KLEMENČIĆ : Udaljenost! — A tko će mi vratiti 
ono, što sam izgubio pred ljudima, megju kojima 
mi je živjeti svaki dan? 

ELA : Ali molim te ! Tko osim mene zapravo o svemu 
što i znade ? 

KLEMENČIĆ : Ne tješi me, molim te, nečim, u što 
ne vjeruješ ni sama. Nisu prošla ni dvadeset- 
četir sata što sam se vratio, ali sam čuo dosta 
toga, po čemu znam, da je moja nesreća na 
ustima čitavoga grada. 

ELA : To nije izašlo po meni. Vjeruj mi, da sam bila 
diskretna do skrajnosti. 

KLEMENČIĆ : Ta ja ni ne krivim tebe. Brbljanje 
Gunčićkino — jer ona jamačno nije šutjela — 
a pogotovu dolazak Martinovićev kompromi¬ 
tiraše me užasno. Sastao sam znanaca, koji 
nisu mogli sakriti začugjenja, što sam opet 
ovdje. Držali su, da sam pobjegao. — Megjutim, 
to bi me slabo smetalo. Ali drugo je nešto, 
što se usjeklo u mene poput oštrice noža, i 
što me ne ostavlja. Ima ljudi, i to baš megju 
onima, koji bi to morali još najbolje znati, 
— koji drže, da mi Martinović tim, što je 
pričekao s mojom stvari, nije učinio običnu 
kolegijalnu uslugu, nego upravo nedopu¬ 
štenu... 

ELA : U ovakovim slučajevima ljudi uvijek misle nešto 
više negoli je istina. Tko bi se osvrtao na to ! 

KLEMENČIĆ : Čuj me, Ela, još ti nisam kazao 
sve. — Sastane me sinoć savjetnik Babić, pa 
će onako jovijalno kako on to već znade : ,,Vi 
ste bili ovih dana na putu, gospodine Klemen- 
čiću?” „Jesam.” „A kućne ste i ostale brige 
ostavili na milostivoj?” „Naravno”, rekoh, ,,to 
ne može biti drukčije”. Na to će on s nekim 
posmijehom, koji će mi zvoniti u ušima dok 
sam živ : „Čini se, da je ona vrlo spretno ri¬ 
ješila svoju tešku zadaću. Vidite kako je 
dobro”, — i ovdje me potrepta po ramenu — 
„kad čovjek ima lijepu i mladu ženicu .. .“ 
Što je to, Ela? 

ELA nešto zbunjena : Što je to?-No, znaš, tumač 

Babićevih riječi trebao si tražiti od njega sa¬ 
moga. To si valjda i učinio? 

KLEMENČIĆ : Nisam. Zamaglilo mi se pred očima. 
Pustio sam, da se čovjek oprosti i da ode, a da 
nisam smogao ni riječi. — A možda je i bolje 
tako. Jer da mi je još i dalje govorio s onim 
demonskim smijehom, ne bih se bio mogao suz¬ 
držati. Uza sve poštovanje starosti, udario bih 
ga bio po licu. 

ELA : To bi zbilja bio jedini dolični odgovor na tu 
drzovitost staroga bećarine. 

KLEMENČIĆ : Bio bi odgovor. No, bi li taj odgovor 
riješio pitanje, zašto žena, na kojoj ostaju brige, 
koje su ostale na Zlati, treba da bude baš lijepa 
i mlada . . .? Ela, ti si Zlatina prijateljica, nje¬ 
zina najbolja, rekao bih jedina prijateljica. Ti 
jamačno znadeš, što je u stvari. Ti bi me jedina 
mogla izbaviti moje teške sumnje. — Reci mi, 
— on je dolazio ovamo? 

ELA nehajno, ne podajući svemu tobože nikake važnosti : 
Ma molim te ! I bez ovoga svečanoga nagovora 
kazala bih ti bila istinu. Ne pada mi ni na kraj 
pameti, da tajenjem još povećam tvoju posve 
neosnovanu sumnju. — Bio je ovdje, da. Bio 
je u posjetima. 

KLEMENČIĆ : Vidiš, da mi ne kažeš sve. Bio je 
ovdje za moje odsutnosti svaki dan. To 
više nije posjet s a. m o iz uljudnosti ! 

ELA : Pa ja to nisam ni kazala. Tko zna kakovi su 
bili motivi tim posjetima. Kakogod ti moram 
reći na poštenu riječ, da o tome ne znam ništa, 

— dopuštam ipak, da se Martinović možda malko 
i zaljubio u Zlatu. 

KLEMENČIĆ uzdahne prigušeno. 

ELA : Molim te, ukroti malko toga Otela u sebi ! 
— Ona mu nije mogla pokazati vrata. Morala 
je biti s njime obzirna. Jer — bilo to tebi drago 
ili ne bilo, trpio ti od toga ili ne, — on ti je ipak 
učinio golemu uslugu. Stavio je upravo na kocku 
svoju egzistenciju za slučaj da tvoj put ne uspije, 

— što on napokon nije mogao znati. 

KLEMENČIĆ : Baš ta usluga, bez koje bi dašto 
sve bilo drugačije negoli jest, jest ono, što me 
smućuje. Ne bi me smućivalo kad ne bih znao 
t k o je Martinović . . . 

ELA : Ali ti znaš i tko je tvoja žena. 

KLEMENČIĆ pokrije lice rukama: Znam li ? Ela, 
znam li . . .? 

ZLATA dolazi. 

KLEMENČIĆ začuvši njene korake prene se. Tiše Eli : 
Molim te, Ela, ne kazuj joj o svemu ni riječi. 

PRIZOR PETI. 

ELA, KLEMENČIĆ, ZLATA. 

ZLATA Klemenčiću : U tvojoj je sobi naloženo. 
Izvoli. 

KLEMENČIĆ ustane i uzme sa stola svežnjić papira, što ga 
je već prije izvadio iz ladice. — Ti ostaješ još ovdje, 
Ela? Do vigjenja ! -— Odilazi kroz stražnju sobu. 

ELA : Zbogom ! 

PRIZOR ŠESTI. 

ELA, ZLATA. 

ZLATA čeka čas dok zamniju koraci Klemenčićevi, onda brzo, 
nervozno : Molim te, —- Što je? 

ELA : Čekaj dok odahnem. — Sjedne na jedan stolac. — 
To je zbilja da čovjek poludi 1 

ZLATA pristupi k njoj; kao prije : On zna sve? Reci, 
Ela, — on zna sve ! 

ELA : On ne zna ništa, ali naslućuje sve, upravo sve ! 

ZLATA : Oh, Bože ! 

ELA : Imade ovdje dobričina — kao što je primje¬ 
rice stari Babić — koji su mu upravo sve doba¬ 
cili izravno u lice. 

ZLATA : Što su mu mogli dobaciti? Tko znade što? 

ELA ; Ta kažem ti, — nitko ne zna ništa pozitivno. 
Puka naklapanja, kombinacije. Megjutim, — i 
to je, nažalost, dosta. Tvoj je položaj zbilja 
težak. Tvoj bi muž morao biti mnogo nespretniji 
negoli jest, kad ne bi sad došao svemu na trag. 

ZLATA : Nisam li ti kazala?-- Što sad? 

ELA makne ramenima, 

* 

ZLATA : Savjetuješ li mi i sad, da šutim, da uporno 
tajim sve —? 

ELA : Ne savjetujem ti ništa drugo nego li sam li 
savjetovala i do sad. Samo mi se čini, da — 
nažalost — ne će pomoći. 

ZLATA gorko: Tako dakle... Dotle si me dovela 
svojim prijateljskim uslugama i svojim velikim 
iskustvom. 

ELA : Molim te, ne traži da odgovaram za tvoje i 
za Martinovićeve čine. Što se mene tiče, držim, 
da ni ti sama ne sumnjaš, da je moja nakana 
bila čista. 

ZLATA u očaju, koji joj ne da promišljati svaku riječ : 
Tvoja je nakana bila dovesti me do toga, do 
čega si me dovela, da mi se onda uzmogneš na¬ 
rugati, da uzmogneš pred drugima prstom po¬ 
kazati na mene kao na ravnu sebi ! 

ELA osupnuta i uvrijegjena : Zlata, ovu uvredu nisam 
očekivala od tebe ! — Ustane. — Jesam li ja tre¬ 
bala tebe istom povući u blato da budem — tebi 
ravna ? ! 

ZLATA kao prije : Jest, trebala si ! To je bila razlika 
izmegju nas, koje nisi mogla podnositi. Tražila 
si zgodu, da je izbrišeš, i konačno ti je pošlo 
za rukom. 

ELA joj okrene legja : Izvoli ti, draga, govoriti što te 
volja. Ja ti ne zamjeram. Ja vidim, da ti treba 
netko, na komu ćeš iskaliti svoju nesreću. — 
Megjutim, ja nisam došla za to ovamo. — Zbogom! 
Mi ćemo se opet vidjeti kad bude tvoje raspolo¬ 
ženje nešto mirnije. — Hoće da ode. 

ZLATA : Bježiš ! Bježiš, jer znaš, da će on skoro 
doći i da je blizu čas obračuna... 

ELA : Na to nisam ni mislila. Jamačno, — to može 
t samo pospješiti moj odlazak. Ne misliš valjda, 

da sam željna tvojih obiteljskih scena. Imam 
i svojih dosta. U tome ćemo biti u buduće zbilja 
jednake. — Ode kroz predsoblje. 

PRIZOR SEDMI. 

ZLATA stoji čas nasred sobe. Tiho : I ona dakle . 

„ Pogje do sofe, sjedne, gleda ukočeno preda se. Šapće : 

Sama . . . posve sama . . . 

Iz stražnje sobe unigje KLEMENČIĆ. 

PRIZOR OSMI. 

ZLATA, KLEMENČIĆ. 

KLEMENČIĆ ide prema stolu i sprema papire u ladicu : — 
Ela je otišla? 

ZLATA : Da, otišla je. — Ustane, stoji čas neodlučna, a 
onda hoće da ode u stražnju sobu. 

KLEMENČIĆ : A kuda ti? 

ZLATA: Idem... Što ću ovdje? I onako me više 
ne gledaš. Kao da. me više ni nema. 

KLAMENČIĆ : Ali, molim te, Zlata... Ti shvaćaš, 
da mi kraj svega ovoga, što me snašlo, ne može 
biti do šale. 

ZLATA :Nije ni meni do šale. Ne tražim jato od tebe. 
Ali bi morao promisliti : trpiš li ti, trpim 
i ja. Morao bi ipak smoći za mene barem jedan 
pogled, barem jednu riječ utjehe. 

KLEMENČIĆ sumorno : Zbilja . . . postao sam ne¬ 
obično šutljiv. 

ZLATA : Kao da imaš nešto da sakriješ preda mnom ... 

KLEMENČIĆ : Ja pred tobom? 

ZLATA : Da. Kao da ti je od sinoć nešto na duši, 
što — 

KLEMENČIĆ uzbugjen : Jest! Jest! Hoće da govori 
dalje, ali se svlada i doda samo : Sad idi za svojim 
poslom. Ima svemu još vremena. 

ZLATA : Ne; ja ostajem. Ja hoću da čujem, što 
mi imaš kazati. Ja se ne bojim ničega, — ali 
ne mogu podnositi da bude i dalje ovako . . • 
Ide k sofi, sjedne ondje i zaplače od uzbugjenja. 

KLEMENČIĆ pogje k njoj i promatra je čas: Što je tebi, 

Zlata?-Čemu trgaš iz mene riječi, za koje 

bi bilo bolje da ostanu neizrečene? 

ZLATA : Govori, govori samo ! — Što imam od toga 
da ugušiš u sebi ono, što se mora izreći, kad 
znam, da mi više ne vjeruješ, da sumnjaš o 
meni . . . 

KLEMENČIĆ mirno, ali s naglaskom: Jest, — sumnjam 
O tebi. — Šuti čas, onda će naoko posve miran : Svakako, 

— bilo je nužno da ti to kažem. Gorjelo bi to 
inače u meni i ne bi mi dalo mirovati. A možda 
je sve tek zloba brbljavaca ili bludnja ljudi i 
utvara moje izmučene mašte ... —; Kod te po¬ 
misli kao da mu je odlanulo. Mnogo vedrije : Jest, ja¬ 
mačno jest! Sjedne k stoliću, nedaleko Zlate. Jer eto, 

— sumnjam o tebi, kad mi nisi pred očima. 
A1 kad te gledam ovako pred sobom,' gdje plačeš, 
jer nisam prema tebi onakav kao što sam prije 
bio, — onda ne vjerujem, ne mogu vjerovati, 
da si mi se ma samo i u mislima svojim mogla 
iznevjeriti. — Reci, Zlata, nemam li pravo? 
Daj jednom riječi rasprši sve moje sumnje, 
sve ove teške misli, što su me pritisle poput 
more. 


ZLATA mu pogleda u oči. Tiho i jasno : Nisam te ni 
jedan čas prestala ljubiti . . . 

KLEMENČIĆ gotovo veseo : No, —— nisam li rekao ! 
Nisam li rekao ! Nisam li znao, da ti nisi po¬ 
dobna počiniti što takovo, pa još u času, kad 
sam tvojoj sreći — naravno i svojoj — doprinosio 
ovoliku žrtvu ! — Sjedne na sofu pokraj Zlate. Daj 
da te sad poljubim kao prije. . . sad, kad si opet 
moja. Privine je k sebi i pritisne svoje usnice na njezine. 

ZLATA mu se tiho prepušta. 

KLEMENČIĆ se prene kao iz ugodna sna. Ruka mu je još 
položena oko Zlatina struka. — Kako je to čudno ure- 
gjeno u ljudskome mozgu . . . Što li sve čovjek ne 
Splete ovdje, — kretnja rukom prema glavi — što sa 
zbiljom života nema upravo ništa zajedničko ! 
Kako sam mogao samo pomisliti, da bi mi se 
ti mogla iznevjeriti ! Zar ne, da taj Martinović 
nije ni bio ovdfe? 

ZLATA nesigurno : Ne, — on je bio ovdje . . . 

KLEMENČIĆ se lecne i pusti Zlatu. Glas mu opet klone. 
Bio je — ? Dakle ipak ... — Gleda dugo Zlatu 
pogledom punim tiha prijekora. Ipak mi nisi kazala 
sve, Zlata . . . 

ZLATA : Kazala sam ti. Nisam ti zatajila, da je 
bio ovdje. 

KLEMENČIĆ nešto laglje: Da, — nisi zatajila. To 
je znak, da je to bio obični posjet, bez osobite 
važnosti. 

ZLATA ponikne i šuti. 

KLEMENČIĆ se — kakogod bi htio — više ne može da 
uljulja u san o Zlatinoj nevinosti. Ustane, učini nekoliko 
koraka i stane. Glas mu je, i protiv njegove volje, tvrd i 
opor. — Kad je bio ovdje ? 



ZLATA : One iste večeri, kad si ti otputovao. 

KLEMENČIĆ : Dakle uvečer... 

ZLATA : Jest, ali ne kasno. Odmah poslije tvoga 
odlaska. 

KLEMENČIĆ : Odmah poslije moga od¬ 
laska. — — A zašto ne prije? Otkuda je 
znao, da ću ja otići? 

ZLATA : Otkud bi znao ? Zar je uopće znao ? — 
Došao je slučajno. 

KLEMENČIĆ: Slučajno: — uvečer! poslije 
moga odlaska ! 

ZLATA sa svijesnim otporom : Jest, slučajno ! Ta ti i 
sam nisi znao hoćeš li otići ili ne ćeš. 

KLEMENČIĆ : Zato ste me dakle — Ela i ti — to¬ 
liko nagovarale da odem ! 

ZLATA : Jesam li te ja nagovarala ? Nisam li te 
sklopljenim rukama molila, da ostaneš. 

KLEMENČIĆ udari dlanom po naslanjalu stolca. Oči su 
mu široko otvorene : Ha ! Sad mi je jasno 1 Jest, 
molila si me da ostanem. A zašto, — govori, 
zašto si me molila? 

ZLATA : Zato što sam se bojala ostati sama. Ti 
znaš, da tome nisam vična. 

KLEMENČIĆ : To nije uzrok ! — Bojala si se, jer 
si znala, da će on doći, a savjest se počela bu¬ 
diti ... Ili si me htjela tom prošnjom uljuljati 
u sigurnost, predočiti mi kako se ne trebam 
bojati za tebe, — samo da laglje odem ... 

ZLATA, Ali, molim te, Stanko ! 

KLEMENČIĆ : Kako sam samo mogao biti tako 
slijep, te nisam odmah opazio, što se krije iza 


te tvoje izdajničke prošnje ! Kako sam samo 
jedan tren mogao pomisliti, da je utvara sve, 
što vidješe drugi i što sam sam razmišljajući 
svojim — hvala Bogu — zdravim mozgom, 
pronašao istinom ! 

ZLATA sa očajnom ironijom: Istina! Lijepe li mi istine, 
kad smo nakon petnaest mjeseci braka došli 
konačno do toga, da više vjeruješ bajkama ljudi, 
kojima je njuškanje okolo tugjih pragova jedini 
posao, negoli meni, ■— svojoj ženi ! 

KLEMENČIĆ : Pa zar ti ne vjerujem? Ne slaže li 
se sve, što si mi kazala s ovim, što tvrdim ja —? 

ZLATA : Ne slaže se ! — Da, — možda se slaže, 
ali to je onda samo zato, što mi ne daš, da izgo¬ 
vorim sve. 

KLEMENČIĆ: Ta govori! Govori zaboga! Smiluj 
mi se, i kaži barem nešto na svoje opravdanje ! 

ZLATA : Čuj me dakle. — Kad bih ti i priznala, 
te je bilo dogovoreno, da će Martinović doći one 
večeri poslije tvoga odlaska, — držiš li, da to 
nije bilo nužno? Držiš li, da bi cijeli tvoj put, 
i sve što je s njime u vezi, imalo ikakova smisla, 
da je on — i ne čekajući na tvoj povratak — 
prijavio sve? — Misliš li, da nije bilo i te kako 
potrebno skloniti ga da zavuče stvar i čak da 
je unaprijed prikaže uregjenom, ma da se moglo 
desiti, da se vratiš bez uspjeha ? 

KLEMENČIĆ : Jest, — bilo je potrebno. No je li 
to trebalo učiniti iste večeri? Nisi li ga mogla 
potražiti u tu svrhu drugi dan, u uredu, na očigled 
čitava svijeta? 

ZLATA : Nisam. Bilo bi prekasno. One je večeri 
već imao u ruci nalog, da smjesta prijavi, što 
je pronašao. 


KLEMENČIĆ : I on je javio kako si ti htjela . . . 
Javio je* da je sve u redu . . . Oh, Zlata, — kako 
si mogla to postići ? Kako si mogla njega 
skloniti na to ? — Svaka tvoja riječ sve više 
raspiruje moju sumnju. Ne mogu više da pod¬ 
nosim. Reci mi, — tako ti ljubavi, koja nas 
je vezala u danima sreće ! — reci mi istinu ! 
Reci mi . . . jesi li bila njegova? 

ZLATA Šuti čas, onda će muklo: Nisam bila njegova . . . 

— U hodniku zazvoni. —• 

KLEMENČIĆ mirnije: Kako muklo zvuče tvoje ri¬ 
ječi . . . Kako da ti vjerujem? Vjerovao bih ti, 
kad ne bih znao tko je Martinović. Ali da je on 
stavio na kocku svoju egzistenciju, svoju čast 
i slobodu tek zato da nam pomogne . . . ? 

Iz predsoblja ulazi TONKA. 

PRIZOR DEVETI. 

ZLATA, KLEMENČIĆ, TONKA. 

TONKA : Gunčićka je vani. Pita, smije li unići. 

KLEMENČIĆ zlovoljno : Neka unigje. 

ZLATA ustane; sva blijeda : Ne, — neka pričeka čas. 

KLEMENČIĆ pogleda začugjeno Zlatu : Što —? 

ZLATA čvrsto : Neka pričeka ! 

TONKA izlazi napolje. 

PRIZOR DESETI. 

ZLATA, KLEMENČIĆ. 

ZLATA : . . . Čuj me, Stanko. I ja ne mogu dulje 
da zadržim za sebe ono, što ti je i onako jasno. 
A ne bi imalo ni svrhe. Samo bi još povećalo 

jaz izmegju tebe i mene, kojega i onako više 
nitko ne će premostiti. ... Ali ako imaš samo još 
trunak smilovanja za me, — oprosti mi. Na 
koljenima te molim, oprosti mi ! Što sam uči¬ 
nila, učinila sam za tebe, za nas. Već sam vi¬ 
djela gdje te progone i vcde u tamnicu. Vidjela 
sam, gdje dolazi konac, ne našoj sreći, koje 
i onako više nema, nego i svemu, što nas je 
ikad vezalo. I učinila sam ... — Padne na ko¬ 
ljena pred Klemenčićem. 

KLEMENČIĆ klone na stolac i uhvati glavu rukama; poražen: 
Dakle ipak . . . Jesam li te razumio? . . . Zlata 
-ti? Pa meni ! . . . 

ZLATA : Bio je jedini spas . . . 

KLEMENČIĆ : I još si htjela zatajiti preda mnom, 
prevariti me ! 

ZLATA ; Nisam. Tajila sam, jer te ljubim, jer sam 
ti htjela prištediti ovaj gorki čas. Priznala sam 
ti, kad sam oćutjela, da su moje sile pri koncu 
i da će ti dogagjaji i sami razotkriti sve .. . Sad 
mi sudi. Reci mi, što imam da učinim. Ja ću 
se pokoriti svemu. 

KLEMENČIĆ dugo poniknut šuti. Onda će tiho : Ustani ! 
A kad Zlata još uvijek ostaje naslonjena glavom na nje¬ 
gova koljena, — glasnije, ali blago : Ustani, rekoh. 
Pridigne je sam i posjedne na svoje mjesto. Zatim progje 
zamišljeno nekoliko puta sobom : — — Ja nemam ri¬ 
ječi da te osudim. Neka sudi onaj, tko ne ćuti 
krivnje na sebi. A ja je ćutim, i kako je ćutim!... 
Dobio sam u tebi zlato u ruke. Što li sam mogao 
učiniti od tebe, da te nisam tako bezumno ljubio, 
— a što sam evo učinio . . . što sam učinio . . .! 
Sjedne sav očajan blizu Zlate i uhvati grčevito njene ne¬ 
moćno spuštene ruke. — Pogledaj mi u oči ! Ja 

nisam tvoj sudac. Krivac sam poput tebe. Krivac 
iz ljubavi prema tebi, koji ne traži oproštenja, 
nego svoj ^izgubljeni život, svoju zauvijek po¬ 
kopanu sreću . . . — Očajni plač prodre mu iz grudiju. 
On spusti svoju glavu u Zlatino krilo i rida grčevito. 

Vani se začuju koraci. 

KLEMENČIĆ se trgne i uspravi. 

ulazi TONKA. 

PRIZOR JEDANAESTI. 

ZLATA, KLEMENČIĆ, TONKA. 

TONKA : Gunčićki se žuri. Moli da smije unići. 

KLEMENČIĆ ustane : Neka dogje. 

TONKA izlazi. 

PRIZOR DVANAESTI. 

ZLATA, KLEMENČIĆ, GUNČIĆKA. 

GUNČIĆKA ulazi. — Dobar večer ! Ljubim ruke, 
milostiva. 

KLEMENČIĆ : Dobar večer, gospogjo ! Vi mi dola¬ 
zite u vrlo nezgodno vrijeme ... ? 

GUNČIĆKA: Oprostite. Ja nemam zgodnijega. U 
ostalom, ja Vas ne ću smetati dugo. Dočula 
sam, da ste se vratili s puta, pa me evo da Vas 
opomenem na Vašu dužnost. 

KLEMENČIĆ : Gospogjo Gunčićka, Vi ćete dobiti 
svoje. Ovaj čas to ne može biti. 

GUNČIĆKA : Moram Vas upozoriti, gospodine Kle- 
menčiću, da je naša posljednja pogodba glede če¬ 
kanja na svršetku, a bogme i moja ustrpljivost. 

ZLATA : Stanko, promisli. Učini joj po volji. 


KLEMENČIĆ : Niti hoću, niti mogu. Novac nije 
kod mene. -— Gunčićki: — Vi shvaćate, da ovo¬ 
liki novac ne držim uza se. Dobit ćete ga ovih 
dana. Kada, — ne bih Vam u ovaj čas ni sam 
mogao reći. 

GUNČIĆKA ođrešito : Onda moram ja reći Vama, da 
će to biti vrlo skoro. Vi me silite, da učinim po¬ 
sljednji korak. Čekala bih Vas i dalje, ali mislim, 
da bih se pokajala. Vaš posljednji put, čini se, 
nije bio tako dug kako ste ga zasnovali. Ali 
bi još mogao biti ... 

KLEMENČIĆ bijesan : Što? I vi mislite, da kanim po¬ 
bjeći? 

GUNČIĆKA : Ako ne kanite, onda je to siguran 
znak, da je Vašoj gospogji pošlo za rukom da 
zabašuri čitavu stvar. 

KLEMENČIĆ kao prije : Mojoj gospogji —? 

GUNČIĆKA : Da, — i onome gospodinu. 

KLEMENČIĆ dršće od bijesa : I vi to meni kažete u lice! 

GUNČIĆKA : Što sam vigjela na svoje oči, mogu 
Vam uoči i kazati. 

KLEMENČIĆ viče : Napolje ! Jeste li me čuli, — 
napolje ! 

GUNČIĆKA : Idem. Vrlo rado idem. Znam. ja sad 
put, kojim sam već i prije mogla doći k cilju. 

KLEMENČIĆ skoči k vratima, 

ZLATA ga hoće da suzdrži. Molećim glasom : Stanko . . . 

KLEMENČIĆ otvori vrata i načini Gunčićki mjesto : Na¬ 
prijed ! 

GUNČIĆKA šutke-odilazi. - .. . _ . - 


93 


PRIZOR TRINAESTI. 

ZLATA, KLEMENČIĆ. 

KLEMENČIĆ zatvori vrata. — šutnja. 

ZLATA : Što si učinio, Stanko ! 

KLEMENČIĆ : Neka se prelije do konca! — Šeće 
po sobi. — Pokupi svoje stvari i spremaj se 
k mojoj majci. 

ZLATA naslućuje Klemenčićevu nakanu : — Stanko, Što 
si naumio ? 

KLEMENČIĆ : Treba da okajemo svoje grijehe. 
— Možemo li ovaj čas nastaviti naš zajednički 
život? I želiš li, da nastavimo ovaki život? — 

ZLATA mu padne na grudi. Kroz suze : Ja se poko¬ 
ravam tvojoj volji. 

KLEMENČIĆ blago: Spremaj se dakle... Kad se 
vratim, vidjet ćemo možemo li započeti živjeti 
životom, kojemu ćemo sami biti gospodari, 
koji ne će vitlati s nama kao bura komadićem 
papira i tražiti od nas žrtve, kojih ne možemo 
pregorjeli. 


ZAVJESA. 


ČETVRTI ČIN. 


Klemenčićev ured. 

Soba je posve jednostavna, drvenom pregradom razdijeljena u 
dvije nejednake polovice. Prednja je polovica veća. To je za¬ 
pravo ured. Stražnja polovica služi strankama za čekanje. U nju 
se ulazi vratima, koja su u stražnjoj stijeni, sasvim lijevo. Desno 
u stražnjoj stijeni je prozor. Izmedju vratiju i prozora uza stijenu 
klupa. Iznad nje na stijeni oveći zemljovid. U prednjem dijelu 
stoji uz lijevu stijenu i do pregrade velika željezna blagajna. U 
sredini pregrade stoje sučelice dva pisaća stola sa stolcima, pi¬ 
saćim priborom, knjigama i t. d. Desno u pregradi su vrata iz 
stražnjega dijela u prednji. U desnome kutu uz pregradu okrugla 
željezna peć. Uz desnu stijenu sprijeda mali stolić i dva stolca. 
U lijevoj stijeni sasvim sprijeda vrata u drugu sobu, koja je nešto 
više ; zato pred vratima dvije drvene stube. 

Dva dana kasnije. Mutno i snjegovito popodne, skoro prema večeri. 

PRIZOR PRVI. 

MARTINOVIĆ, KLEMENČIĆ, PRELEC. 

Kod pisaćega stola bliže blagajne sjedi MARTINOVIĆ blijed, 
uzrujan, — premeće knjige i papire, što su pred njim na 
stolu, računa, broji novac u blagajni, pa opet ručuna, srav¬ 
njuje — očevidno bez uspjeha. 

Uz mali stol, legjima prema Martinoviću sjedi KLEMENČIĆ 
i zapečaćuje dva oveća pisma. On je posve miran i sabran. 
Katkad govori s nekim šaljivim patosom, dok kasnije u 
razgovoru s Martinovićem njegove riječi ne dobiju posve 
druge tonove. 

Uz Klemenčića stoji PRELEC, mali činovnik u Klemenčićevu 
uredu. On je već star, sijed i pognut. Cijela njegova pojava 
odiše dobrotom i ispunja čovjeka osjećajem osobite po¬ 
vjerljivosti. 

KLEMENČIĆ Prelcu : Još dvije posljednje usluge prije 
nego li se rastanemo, dragi moj stari prijatelju . . . 

PRELEC uzdahne: Posljednje . . . Oh, oh, — da mi je 
to tko rekao prije osam dana ! 

KLEMENČIĆ : Pa zar vam nisu govorili? I mnogo 
prije? 

PRELEC : Nisu. — Vjerujte mi, gospodine upravi¬ 
telju, da meni nije govorio nitko. Da se tko 
usudio preda mnom posumnjati o Vama —, 
znate, ja nisam nikaki bojdžija da se bijem s kim 
na oružje, ali pozvao bih ga bio pred sud i do¬ 
kazao mu ondje, da govori — 

KLEMENČIĆ vedro: —istinu. No, recite samo: istinu. 
Ta vi se valjda ne bojite svoga nekadanjega 
šefa, koji Vam — sve kad bi i htio — više ne 
može naškoditi. 

PRELEC : Nije radi straha, gospodine. Nego sve 
mi je tako čudno. Ma da mi kazaste sami —, 
sve bih to držao nekom nezgrapnom šalom, 
kojom se kanite narugati meni ili iskušati moju 
vjeru u Vas, — da ne vidim zabrinuto lice go¬ 
spodina tajnika -— pokazuje Martinovića — i da 
ne čujem korake toga čovjeka od policije, što 
već od jutra šeće pred uredom, opodne se od¬ 
šulja za Vama, popodne se opet pojavi izbje¬ 
gavajući Vaš pogled, —- ma kao smrt. 

KLEMENČIĆ : I jest smrt. I te kakova smrt! — 
Još koji čas i mahnuti će onom svojom krila¬ 
ticom : ,,U ime zakona...” i gotovi smo. — 
No ostavimo to. Treba misliti na oporuku. — 

Predaje Prelcu zapečaćeno pismo. — Evo OVO pismo 
predajte Gunčićki. Ovdje je njezin novac. Je¬ 
dina je od privatnih stranaka, čiji sam novac 
dirnuo, a sirota. Ne bih je rado oštetio. — Ondje 
-— pokazuje prema blagajni — Će se naći vrlo 
malo. Zato joj predajte njezino. Ne predajte 
joj odmah, nego — recimo — večeras ili sjutra, 
poslije svih tih formalnosti, što se još imadu 
obaviti, da ne bi mislila te joj vraćam njezino 
iz kukavštine, jer tobože kanim tim od sebe od¬ 
vratiti dogadjaje, koji se, naravno, više ne daju 
zaustaviti. 


PRELEC : Dobro. Bit će po Vašoj želji t 

KLEMENČIĆ : Ovo je drugo pismo još važnije. — 
Ovih će dana biti ovdje u uredu poslova, kod 
kojih Vas valjda ne će trebati. Uzmite dopust 
što prije možete i otputujte do moga oca. Ovo 
mu pismo predajte sami u ruke. U njemu su veoma 
važni spisi i — novac. Razumijte me : njegov 
novac. Teško i krvavo zaslužen imetak, koji 
ga je imao u starosti štititi od briga i nevolje, 
a koji je ipak žrtvovao, da spase mene. Me- 
gjutim, ja sam odlučio drukčije. Neka trpi onaj 
tko je kriv ! Zašto da otac plaća za grijehe si- 
novlje? — Vi ste možda drugoga mnijenja, 
dragi moj Prelče. Vi jamačno poput svih pra¬ 
vednika smatrate, da je moja dužnost nesamo 
odsjedjeti kaznu nego i nadoknaditi štetu, i ne 
pitati se kod toga otkud su sredstva, koja ni 
to omogućuju, samo da su pravedno stečena. 
Megjutim dopustite, da ja kao čovjek, koji je 
i onako dospio u konflikt s kaznenim zakonom, 
i u toj stvari imam drugo mnijenje. Ne bih htio 
nikako da mi otac zbog te uzaludne žrtve sad 
pod konac života gladuje. Predajte mu dakle 
ovo a da nitko ne dozna. 

PRELEC : Da, da. Učinit ću kako želite. 

KLEMENČIČ : Recite mu, da mu na koljenima 
hvalim za njegovu dobrotu. Ne kažite mu, da 
sam odbio njegovu žrtvu, već da je stigla pre¬ 
kasno, Umolite ga u moje ime, da ne pođuzimlje 
ništa da me spasi ili da olakša moju sudbinu. 
Svaki bi ovaki pokušaj samo njemu donio štete, 
a meni ne bi znatno koristio. Kažite mu, da sam 
se posve sprijateljio s mišlju da moram okajati 
svoj grijeh, i da je to ovaj čas moja najveća 
želja. 

PRELEC : Reći ću mu točno sve, kako mu poruču¬ 
jete. ja ću već nastojati da mu sve ove sudbo¬ 
nosne stvari priopćim tako da ga ne uzrujaju 
preko mjere. 

KLEMENČIČ : Učinite, molim Vas, tako. — Ko¬ 
načno još jedno, dragi Prelče. Uvjerite ga, da 
nisam tako zao, kao što je zlo moje djelo u očima 
onih, koji ne vide u moju dušu. Recite mu, da 
sam pao žrtvom nesretnih prilika, kojima se 
nisam znao muževno oprijeti. Neka mi oprosti, 
što sam okaljao njegovo pošteno ime, ali ja sam 
u ovim teškim danima naučio mnogo, i po¬ 
uzdano se nadam, da će još doći čas kad ću po¬ 
štenim radom moći popraviti sve. — Ustane. — 

PRELEC uzimlje listove i sprema ih u svoj kaput : — Učinit 
ću sve, što budem samo mogao. Ovo vrijeme, 
što smo radili ovdje zajedno, prirasli ste mi 
srcu kao malo tko. Nadam se, da će Vaši rodi¬ 
telji to oćutjeti i da će ih i to ponešto tješiti, 
jer nikad nije izgubljen onaj, tko je našao mjesta 
u srcu makar kako neznatna čovjeka. • — Pruži 
Klemenčiću ruku i odilazi. 

KLEMENČIČ ga otprati do vratiju, a onda se vrati, stane 
kraj pisaćega stola i promatra Martinovića. 

PRIZOR DRUGI. 

KLEMENČIČ, MARTINOVIĆ. 

MARTINOVIČ izmučen uzaludnim poslom sklapa knjige i 
baca ih na stranu. — Što ste učinili ? Što ste učinili! 

KLEMENČIČ tvrdo: Mislim, da Vam to više ne trebam 
tumačiti. — Sjedne uz pisaći stol. 

MARTINOVIČ : Nažalost — ne. Ne shvaćam samo, 
kako možete s ovakim nečovječnim mirom 
promatrati sve to kao da Vas se i ne tiče. Kako 
možete s pisarom raspravljati o kojekakovim 
neznatnim stvarima, gdje znate, da Vam je 
uže već za vratom. 

KLEMENČIČ mimo: Ja, — to Vam je stvar tempe¬ 
ramenta. Vi se uzrujavate zbog nečega, što se 
više ne da promijeniti, a ja sam miran. Vi ste 
dohitali ovamo noćnim brzim vlakom, dali me 
u šest sati pozvati ovamo i od onda cijeli bogo- 
vetni dan listate po knjigama i prebirete po 
blagajnama, da se po stoti i tisući put uvjerite, 
da je sve — onako kako Vam je već tjedan dana 
dobro poznato. Ja pak ustrpljivo čekam ono, 
što mora doći, i čemu više ne možemo izbjeći. 

MARTINOVIČ uzrujan: A znate li, što je to, što 
„ustrpljivo” očekujete? Znate li, da smo obo¬ 
jica suspendirani, da je protiv nas odredjena 
istraga, i da je i policija već obaviještena ? 
Znate li, da me već pozvaše na očitovanje, a 
ja sam tome očitovanju izbjegao ludo, poput 
kakova derana, koji misli, da će izbjeći kazni, 
ako se sakrije ! Znate li, da imadete jedino mome 
izvještaju, što sam ga odaslao poslije revizije, za¬ 
hvaliti što ste uopće na slobodi? Dokaže li se, 

— što je nakon ponovnih prijava neminovno 

— da moj izvještaj nije istinit, — izgubljeni ste. 

KLEMENČIĆ : Znam. I Vi sa mnom . . . 

MAR TI NOV IĆ : Jest, —• i ja s Vama. Čini mi se 
kao đa Vas to ni najmanje ne dira. Vi možda 
čak uživate u tome, što niste nastradali sami, 
i što bih upravo ja imao da dijelim s Vama Vašu 
sudbinu. 

KLEMENČIČ ravnodušno : Da uživam? Ne. Meni je 
to ovaj čas prilično svejedno. — Svakako je 
u redu, da svatko nosi posljedice svojih čina. 
Ja sam dirnuo u tugju imovinu, i bit ću kažnjen. 
Vi ste u važnoj stvari poslali izvještaj, za koji 
ste znali, da je lažan, — ne znam zašto da Vi 
za to primite samo nagradu. 

MARTINOVIČ ćuti žalac u ovim riječima : Kakovu na¬ 
gradu vi mislite? 

KLEMENČIĆ ga samo prijezirno pogleda i svrne razgovor 
na prijašnju kolotečinu. — Svakako bi bila nagrada, 
kad bi se činovnika, koji je u tako važnoj stvari 
kao što je moja, postupao tako „savjesno”, 
ostavilo na njegovu mjestu, a ne bi ga se oži- 
gosalo kao čovjeka, koji je zauvijek proigrao 
povjerenje, što se stavljalo u njega. 

MARTINOVIČ : Jest, to bi me čekalo kad bi mojom 
sudbinom odlučivale Vaše želje, a ne moj mozak. 
Ali uzalud Vam Vaše veselje ! Ja imam izlaz 
za sebe. 

KLEMENČIČ očito iznenagjen : Ah ! — Svlada se ubrzo i 
doda naoko ravnodušno : To me počinje zanimati. 

MARTINOVIČ : Tko može dokazati, da je moj 
izvještaj bio lažan? 

KLEMENČIĆ : Svatko, tko se podvrgne bogme 
ne osobitu trudu da konstatira — prazninu 
u blagajni. 

MARTINOVIČ : To doista nije teško konstatir ti 
— sad. Ali tko može dokazati, da je bio manjak 
i onda kad sam ja sastavljao i odašiljao izvještaj? 

KLEMENČIĆ : A, to je dakle taj Vaš izlazak ! — 
No, — veoma mi je žao, što Vam moram razoriti 
tu lijepu iluziju, ako ste zbilja tako naivni, pa 
vjerujete u nju. — Kad je moja stvar već tako 
daleko dospjela kao što jest, vjerujte da će se 
naći ljudi, koji će megju ostalim zaviriti i u ove 
knjige. Tim ljudima ne će biti teško otkriti, 
đa u knjigama već odavna nema sve ono, što 
bi moralo biti; đa ja nisam novac pokupio tek 
jučer ili prekjučer, već da se sve to vuče već 
podrug godine. Oni će vidjeti, da onaj, čija je 
zadaća bila ispitati moje poslovanje, nije mogao 
sve to neopaziti samo iz površnosti ili lako- 
umlja, nego da je tu morala biti upravo zloči¬ 
načka nakana sakriti sve to pred očima onih, 
kojih se tiče. — Vi ćete se, naravno, braniti, 
da ste to učinili iz kolegijalnosti, iz samilosti 
prema meni, da ste mi htjeli pružiti priliku 
da popravim sve. 

MARTINOVIČ : Da, — to ću i učiniti. 

KLEMENČIĆ : Pa tko će Vam vjerovati? A budu li 
Vam i povjerovali, koja Vam korist otuda? Mi¬ 
slite li, da će zaboraviti, da je Vaša dužnost bila 
savjesno obaviti povjereni Vam posao, a milost 
i slične obzire prepustiti onima, koji su tako 
sretni te ih mogu i dijeliti. — Ne, ne, dragi 
moj gospodine ! Ovdje nema izlaza. Vi ste 
u posve istome, čvrsto zatvorenome kavezu, 
u kojemu i ja, pa da nema nekih osobnih raz¬ 
lika, koje ne vidi svatko, mi bismo mogli jedan 
drugome podati desnicu kao ljudi, koje će do¬ 
skora dijeliti jedino ono nekoliko opeka, kojima 
su pregragjene ćelice u izvjesnoj neugodnoj zgradi. 

MAR TI NOV IĆ uzrujan: I Vi o svemu tomu govorite 
kao da Vas se i ne tiče ! Vi i ne mislite na to, 
da bi ipak, do vraga ! trebalo učiniti nešto da se 
spriječe te užasne posljedice, i da je skrajnje 
vrijeme da se to učini. 

KLEMENČIC : A što da se učini, molim ja Vas? 

MARTINOVIĆ : Zar ja znam? — Držim li na umu 
sve to, što se tako naglo približuje, nisam kadar 
čestito ni misii'ci, a kamoli da još Vama dijelim 
savjete. — Megjutim valjda Vi ipak imate ne- 
kakovu osnovu. Valjda ste ipak, prisvajajući 
sebi kroz mjesece i mjesece tugji novac, pomi¬ 
slili jedamput i na to, da bi i Vama mogao doći 
dan plaće. Valjda ste za taj slučaj zamislili i 
kakav izlazak : novac, Ameriku ili revolver. 

KLEMENČIC : Da, mislio sam na sve to. 

MARTINOVIĆ : Čemu ste zavaravali svoju ženu i 
prijatelje s nekim novcem, koji da će Vam 
dati Vaš otac? 

KLEMENČIC : jer sam onda zamišljao drugi iz¬ 
lazak, a danas, u osuđni čas držim, da je naj¬ 
bolje predati se posve običnoj u ovakovim slu¬ 
čajevima sudbini. 

MARTINOVIĆ : Ne pojmim Vas! Ne shvaćam Vas ! 
Vi kao da već unaprijed uživate u nasladama, 
što će Vam ih pružiti — tamnica. 

KLEMENČIC : Svakako ne dršćem pred njima 
kao Vi. — Imade časova u životu, kad čovjek 
zaželi mira, dubokoga i dugoga mira. Ništa 
ne čuti, ništa ne vidjeti, — a ipak uščuvati u 
sebi makar posljednju iskricu života za ka¬ 
snije bolje dane . . . Kao progonjeno zvijere, 
što se zavuče u guštaru da u miru izviđa svoje 

rane. Takovi su časovi stigli mene . . . Razumi¬ 
jete li me, shvaćate !i me sad? 

MARTINOVIĆ: Razumijem i ne shvaćam. Nakon 
svega, što se ima zbiti, Vi očekujete bolje 
dane ! Ne znam, je li to nezgodna šala ili kr¬ 
vava ironija ili su posljednjih dana Vaši živci 
toliko nastradali, da to držite zbiljom. - 

Znate li što Vas čeka. Čeka Vas pregaranje i pri¬ 
jezir. Potucanje po pisarnama za korom kruha 
i vječno pokazivanje na žig, što će Vam ga uda¬ 
riti na čelo. Borba s nevoljom i borba sa sumnji¬ 
čenjem . . . Ustane i počne nervozno šetati po sobi. — 
— Ne „sačuvati posljednji trag života * 1 za ova- 
kove dane, nego „uništiti, do temelja uništiti 
i posljednji trag života” baš zato, što ovi dani 
moraju neminovno doći ! 

KLEMENČIC šuti čas i motri Martinovića. Onda će mirnog 
To Vam je posve stvar nazora. I ja sam još 
nedavno mislio tako. I meni se revolver pri¬ 
činjao najjednostavnijim sredstvom za odstra¬ 
njenje kojekakovih životnih neprilika. Sad mi 
se pak čini, da čovjek ima i prečega posla nego 
uklanjati se neprilikama. Da imade stvari, koje 
valja okajati, a koje se ne mogu okajati smrću 
nego samo životom. 

MARTINOVIĆ : Lijepe riječi, kojima sami ne shva¬ 
ćate zamašaja. — Recite mi, osjećate li u sebi 
snage za borbu, koja Vas čeka? 

KLEMENČIC : Osjećam snage, da borbu započnem. 

MARTINOVIĆ : Započeti ! — A svršetak? . . . Ne mi 
slite li, da bi Vam mogle smaiaksati sile, da biste 
mogli nakon svih nedaća jednoga dana izgubiti 
vjeru u svijet i u sebe, prokleti čas kad ste se 
rodili, i postati u svojoj duši ono, cim će Vas 
držati svi od časa, kad se dozna za Vaš čin ? 

KLEMENČIĆ : Ja sam Vam čedan. Ne očekivati 
mnogo od svijeta najbolje Vam je sredstvo da 
se čovjek očuva od razočaranja. — Nadam 
se, da će me minuti ova gorka čaša. 

MAR TI NOV IČ : Ali se ja ne nadam ničemu ! — Do 
bijesa Vaš optimizam i čednost, koju mi pro¬ 
povijedate. Ja ne tražim od Vas riječi nego čin. 
Izlaz iz toga nesnosnoga položaja ! 

KLEMENČIĆ : Ja sam Vam ga kazao. 

MAR TI NOV IĆ : Za sebe ! Ali izvolite, molim Vas, 
malko zaboraviti na svoju poštovanu osobu 
i pomisliti na mene, koji sam gotovo nekriv 
dospio u isti položaj. 

KLEMENČIĆ : Vaš je položaj lakši od moga. 

MARTINOVIĆ : Pa ipak mi se Vaš izlazak nimalo 
ne svigja. Vi možete gledati svijet kroz naočale 
kakove Vam drago. Vi se možete dati zatvoriti, 
ako baš žudite za mirom ili Vam se to s bilo ko- 

; jega drugoga razloga čini zgodnijim. Vi se možete, 
ako Vam je drago, poslije svega povući u pu¬ 
stinju, obući kostrijet i hraniti se komarcima. 
To sve nije za mene ! Meni treba moj položaj 
i ugled, što mi ga on pruža, kao zrak, 
u kojemu živim. Meni treba moj dohodak za 
moj način života, koji je postao dijelom moga 
bića i kojega se više ne mogu okaniti. Ja nemam 
poput Vas snage, da se provlačim kroz život 
kao parija, na ruglo onima, koji mi se danas 
klanjaju. Prije negoli dogje do toga, radije ću 
jednim mahom učiniti svemu kraj ! — Može 
li Vaša savjest odgovorati za taj čin ? 

KLEMENČIĆ mimo : Ne. — A treba li. molim Vas, 
da moja savjest odgovara za Vaše djelo ? 

MARTINOVIĆ : Nisam li sve, što me dovelo tako 
daleko, učinio jedino za Vas? 

KLEMENČIĆ oštrije : Jesam li Vas molio za to? 

MARTINOVIĆ : Mislite li, da sam ja jedan od onih, 
koji čine samo ono, za što ih se moli? 

KLEMENČIĆ : Ne mislim. Ja znam, da ste jedan 
od onih, koji vrlo često čine i ono, za što ih ne 
moli nitko. 

MARTINOVIĆ već ponešto razdražen : Vi to mislite 
naravno — u zlome smislu. Ne znam, što Vam 
daje povoda takovome mišljenju. Bio megjutim 
povod kakav bio, moram Vas upozoriti, da sam 
Vam doprinio veliku žrtvu i da sam to učinio, 
jer sam vjerovao, da će Vam poći za rukom 
da se izbavite od propasti. 

KLEMENČIĆ : Vjerujem Vam rado, da ste sve to 
učinili samo zato štn ste držali, da ne će j m ati 
nikakovih posljedica i da inače ne biste bili uči¬ 
nili ništa. 

MARTINOVIĆ uzrujano : Vaša ironija u ovome času 
čini mi se već izravno sumnjivom. Vi mi se ru¬ 
gate, što sam se dao glupom sentimentalnošću 
zavesti na tako sudbonosan čin. Vi možete imati 
i pravo. Ipak Vaš bezđušni cinizam u času, 
gdje nam obojici sjedi za vratom moralna smrt, 
nije nego dokaz najgadnije nezahvalnosti za 
moju dobrotu ! 

KLEMENČIĆ ustane lupivši šakom po stolu: — No, sad 
je već i meni dosta ! O cinizmu govori čovjek, 
koji je učinio, što ste učinili Vi ! Koji je imao 
lica zavesti — što rekoh ! — silovati tugju slabu 
i bespomoćnu ženu. Ženu, kojoj je svaki živac 
drhtao nad sudbinom njezina muža, i koja je 

u Vama gledala jedinu propast i jedini spas ! 
0 nezahvalnosti govori čovjek, koji je sebi za- 
bašurenje nepoštena djela dao platiti krvavom 
plaćom : srećom dvoje ljudi ! — — Ali čujte 
me ... U ovim je rukama stajala moja sudbina 
i — Vaša. Moja Vam žena nije lagala. Moj put 
nije bio uzaludan. Trebao sam samo posegnuti 
u džepove i sve bi bilo u redu. — Ali kad sam 
doznao, da je razoreno moje ognjište, i uni¬ 
štena sreća, kojoj sam žrtvovao sve — i svoje 
poštenje . . . zgrčila mi se ruka. Nisam posegao 
da odvratim katastrofu, nego da je učinim ne- 
izbježivom. Dan plaće je došao. Neka bude, 
što mora biti ! 

MAR TI NOV IC se ustremio na jednome mjestu i sav preneražen 
gleda Klemenčića. Onda pokuša posve instinktivno izvući 
se iz neprilike, ne vjerujući ni sam, da bi mu to moglo 
poći za rukom: —Ja — ja Vas ne razumijem. Što 
Vi to govorite ? Kakovo zavedenje ? Kakova 
plaća? — Vi ste očevidno pali žrtvom spletaka 
protiv Vaše žene. 

KLEMENČIĆ : Šutite ! Ne kaljajte je još svojim 
blatnim riječima ! Ako je časom i pala u Vašu 
nizinu, ne držite je zato pokvarenom poput 
Vas. Ne mislite da je lažju prekrila Vaš zločin 
i varajući me htjela i nadalje ostati uz mene. 
S gnjušanjem i prijezirom spram Vas priznala 
mi je sve. 

MAR TI NOV i Ć posve poražen šuti čas. Onda se sabere, pa 
će sigurnim tonom: — Prema tomu ne bih Vam 
imao saopćiti više ništa, — što mi je donekle 
drago. Uza sve to, — dopustite da se porazgovo- 
rimo kao ljudi. To je tim nužnije, što je naše 
vrijeme na izmaku, te se može desiti, da ni 
za to ne ćemo imati prilike. Ja sam Vam sa¬ 





griješio. Moj je grijeh velik, ali ja sam spreman 
pružiti Vam svaku zadovoljštinu, kojugod za¬ 
tražite od mene. Dajte mi za to samo prilike 
Ne dajte se zavesti časovitim, makar i velikim 
afektom na čin, s kojega ćete se kajati vas 
život. 

KLEMENČIĆ: Ne brinite se za moje pokajanje|! 
Ne nugjajte mi zadovoljštine, koju ja sam i 
bez Vas mogu sebi pribaviti ! 

MAR TI NOV IĆ postane vrlo mekan. Glas mu podrhtava: 
Onda se barem smilujte i meni i sebi. U Vašim 
su rukama sredstva da odvratite katastrofu. 
Spasite nas i vjerujte, da će život izliječiti i 
najteže rane. Ja sam sam spreman pretrpjeti 
svaku kaznu, kojom mislite da biste mogli ubla¬ 
žiti svoju bol. Dajte mi jedino živjeti ! Ne ubi¬ 
jajte me zbog stvari, koja se i onako ne može 
popraviti. 

KLEMENČIĆ.: Ne ponizujte se uzalud. Moja je od¬ 
luka gotova i — izvršena! Ja Vas ne ubijam. 
Ja Vas ne kaznim. Tražim od Vas, da budete 
čovjek i da odgovarate za svoje čine kao što 
sam i ja spreman odgovarati za svoje. 

S hodnika unigje PRELEC. 


PRIZOR TREĆI. 

KLEMENČIĆ, MAR TI NOV IĆ, PRELEC. 

PRELEC : Gospodin ravnatelj Jurić i gospoda od 
policije ugjoše ovaj čas u zgradu. Pitaju za Vas. 

KLEMENČIĆ : Mi smo ovdje. Neka gospoda iz¬ 
vole unići. 

PRELEC s naglaskom : Drugo mi ništa nemate reći, 
gospodine Klemenčiću? 


KLEMENČIĆ sigurno: Ništa, što Vam već nisam 
kazao. — Pruži Prelcu ruku : Hvala Vam ! 

PRELEC odilazi. 

\ 

PRIZOR ČETVRTI. 

KLEMENČIĆ, MARTINOVIĆ. 

MARTINOVIĆ : To je dakle Vaša posljednja ? 

KLEMENČIĆ : Kako vidite. Sad će govoriti drugi. 

MARTINOVIĆ ; Onda znam, što mi je činiti. — 
Vi tražite, da Vam platim sve do posljednje 
pare. Neka bude ! — Ide prema vratima lijevo spri¬ 
jeda, pa se ondje zaustavi. Znajte samo, da Vam 
ne plaćam preskupo. — U ekstazi uživanja uspomene 
i boli, što ih njegove riječi zadaju Klemenčiću : — One 
ruke, što su se poput blijedih toplih zmija oba¬ 
vijale oko mene . .. one usne, što su tako po¬ 
žudno ispijale moje cjelove . . . Uživajte ih, — 
ako možete ! Uvijek ćete gledati na njima moj 
biljeg ! 

KLEMENČIĆ široko otvorenim očima gleda Martinovića. 
Pesti mu se grčevito stišću. On poleti prema Marti- 
noviću. 

MARTINOVIĆ se povuče u drugu sobu i zabravi vrata 
za sobom. 

KLEMENČIĆ primi za držak ključanice i hoće da pro¬ 
vali vrata. Nekoliko puta smrsi kroz zube : Hulja ! 
Hulja ! — U taj čas zamnije iza vratiju prigušeni hitac 
revolvera. 

KLEMENČIĆ se lecne i stupi korak natrag. 

U sobu ulaze naglo ravnatelj JURIĆ (stariji gospodin) i 
DVA u crno odjevena GOSPODINA. 

PRIZOR PETI. 

KLEMENČIĆ, JURIĆ, DVA GOSPODINA. 

JURIĆ ide prema Klemenčiću i primi ga za ruke. Zabrinut*: 
Što je, zaboga ? Jeste li se ranili ? 

KLEMENČIĆ gleda zbunjeno preda se : Ne ja. Pomognite 
ondje, ako — 

JURIĆ začugjeno : Ah ! Da nije Martinović —? 
KLEMENČIĆ potvrdi kretom glave. 

JURIĆ : No, — to je sasvim u njegovu stilu. — 

Polazi s onom dvojicom gospode prema prednjim vratima. 


ZAVJESA. 




FRAN HRCIĆ 

O SEBI. 

O mome se životu — kao što valjda i o životu 
većine ljudi —- ne da ukratko kazati ništa. 
Ništa bitno. Da pak raspredam sve one prilike i ne¬ 
prilike, uspjehe i neuspjehe, radosti i boli, nade i 
razočaranja, kojima moj život nije siromašniji od 
života ostalih ljudi moje dobe, i koji od mene učiniše 
ono, što u bilo kojemu pogledu jesam, tome 
ovdje nema mjesta. Osim toga ovaki životopis ne bi 
svojim opsegom odgovarao onome, što me jedino 
ovlašćuje da na ovome mjestu govorim o sebi, — 
mome književnome radu. 

Neka bude dakle ukratko spomenuto, da sam 
se rodio u Samoboru g. 1876. (7. X.) i da još živim. 

I ovdje bih najvolio svršiti. No prijatelj me 
opominje, da bi većina onih, koji će uopće pročitati 
ove retke, željela znati ,,što” sam i što li sam još 
napisao osim ove knjige. 

Za ovakove radoznale ljude evo još ovo : 

„Službeno ustanovljeno” bio sam redom : 1. 

Učenik pučke škole (veoma dobar). 2. Realac (u 
Zagrebu. U svim semestrima i na maturi odličan). 
3. Slušatelj tehnike (u Beču. Loš : jedna svjedodžba 
iz matematike, jedna iz slobodnog crtanja. Inače 
studij muzeja, galerija i — kavana). 4. Slušatelj 
filozofije (u Zagrebu. Zbog afere s madžarskom za¬ 
stavom relegiran ,,na vječna vremena”. [Taj mi se 
termin činio onda izvjesno prekratak. Sad vidim, 
da će biti ipak nešto predug]). 5. Opet tehnik (u Beču. 

Vrlo loš. Umjesto obligatnih predavanja slušao Reicha 
o Ibsenu, Grillparzeru, o socijologiji, Bayera o po¬ 
vijesti umjetnosti i t. d.) — Cezura: propast vinograda. 
(Moj je otac najme bio posjednik vinograda i trgovac 
vinom na veliko.) Trebalo se ubrzo „osposobiti” za 
praktično zvanje. — Prije toga : 6. Jednogodišnji 
dobro(?)voljac. (Konačni rezultat: poručnik u pri¬ 
čuvi.) 7. Djak trgovačke akademije (u Pragu. Dobar.) 
8. Bankovni činovnik (u Zagrebu). Poslije smrti ro¬ 
ditelja: 9. Ekonom. Zatim: 10. Ravnatelj štedionice. 
11. Tajnik kr. hrv. zem. kazališta u Zagrebu. (Vrlo 
kratko.) 12. Opet ekonom i t. d. 

Osim toga, ili bolje rečeno: povrh toga, — da, sva¬ 
kako povrh toga : počevši od br. 2 ili 3 — literat. 
Prva štampana radnja: ditirampska pjesan „Her- 
mova osveta” („Mladost” 1898. Na svoju ispriku 
moram reći, da je to bilo prije Vidrića i Nazora.) 
Poslije toga kritike i prikazi o kazalištu (još za Mi- 
letića), o literaturi i umjetnosti u gotovo svim listo¬ 
vima, što ih od g. 1898.—1905. ragjaše i pokapaše 
naša mlada književna generacija, a i u nekim dru¬ 
gima. Beletristika: dvije-tri omanje pripovijesti i — 
glavno : tri drame: ,,U sumraku” (u 4 čina. Na¬ 
pisana 1903., prikazivana 1904., izašla u knjizi 1905.) 
,,M o r e” (u 4 čina. Napisana i prikazivana 1906. 
Izašla u „Savremeniku” i u posebnoj knjizi 1907.) i 
evo ,,V e 1 i k a ž r t v a”. 

Konačno glavni životopisni podatak: još nisam 
umro. 

Samobor, 5. prosinca 1910. 


I 12 


































































































































































































































































